text:
KGAOLO 21
Jesu o Utolla “Bohlale bjo bo Tšwago go Modimo”
1-3. Bao e kilego ya ba baagišani ba Jesu ba ile ba arabela bjang thutong ya gagwe, gomme ke’ng seo ba ilego ba palelwa ke go se lemoga ka yena?
BATHEETŠI ba be ba tlabegile. Lesogana Jesu le be le eme pele ga bona ka sinagogeng gomme le ruta. E be e se motho yo ba sa mo tsebego—o be a goletše motseng wa bona, gomme o be a tšere nywaga e mentši a šoma gare ga bona e le mmetli. Mohlomongwe ba bangwe ba bona ba be ba dula ka dintlong tšeo Jesu a bego a bile le letsogo go di ageng, goba mohlomongwe ba be ba lema mašemo a bona ka megoma le dijoko tšeo a bego a di dirile ka matsogo a gagwe. * Eupša ba be ba tla arabela bjang thutong ya yo yo e kilego ya ba mmetli?
2 Bontši bja bao ba bego ba theeditše ba be ba maketše, ba botšiša gore: ‘Bohlale bjo bo mo tšwela kae?’ Eupša gape ba ile ba botšiša gore: “A xa se yêna mmetli yola morwa wa Maria?” (Mateo 13:54-58; Mareka 6:1-3) Ka manyami, bao e kilego ya ba baagišani ba Jesu ba ile ba fahlela ka gore, ‘Mmetli yo e fo ba motho feela wa motseng go swana le rena.’ Go sa šetšwe bohlale bjo bo bego bo le mantšung a gagwe, ba ile ba mo gana. Ba be ba sa tsebe gore bohlale bjoo a bego a e-na le bjona e be e se bja gagwe.
3 Jesu o be a hweditše kae bohlale bjo? O itše: “Thutô ya-ka xa se ya-ka; ké ya E a nthomilexo.” (Johane 7:16) Moapostola Paulo o ile a hlalosa gore Jesu e be e le “yo Modimo a mo dirilexo bohlale bya rena.” (1 Ba-Korinthe 1:30) Bohlale bja Jehofa ka noši bo utollwa ka Morwa wa gagwe, Jesu. Ka kgonthe, se e be e le sa kgonthe mo e lego gore Jesu o be a ka re: “Nna le Tate re batee.” (Johane 10:30) Anke re hlahlobeng mafelo a mararo ao go wona Jesu a ilego a bonagatša “bohlale bjo bo tšwago go Modimo.”
Seo a Bego a se Ruta
4. (a) Sehlogo sa molaetša wa Jesu e be e le sefe, gomme ke ka baka la’ng seo e be e le sa bohlokwa kudu? (b) Ke ka baka la’ng keletšo ya Jesu ka mehla e be e le e šomago le yeo e holago batheetši ba gagwe?
4 Sa pele, ela hloko seo Jesu a bego a se ruta. Sehlogo sa molaetša wa gagwe e be e le “ditaba tše botse tša mmušô.” (Luka 4:43) Seo e be e le sa bohlokwa bjo bogolo ka baka la tema yeo Mmušo o bego o tla e kgatha go godišeng bogoši bja Jehofa le go tlišetšeng batho ditšhegofatšo tša ka mo go sa felego. Thutong ya gagwe, Jesu gape o ile a nea keletšo e bohlale bakeng sa bophelo bja letšatši le letšatši. O ile a itlhatsela e le “Moeletši” yo go boletšwego ka yena e sa le pele. (Jesaya 9:5) Ka kgonthe, ke bjang keletšo ya gagwe e bego e ka se be e botse? O be a e-na le tsebo e tseneletšego ya Lentšu la Modimo le thato ya gagwe, a e-na le kwešišo ya kgonthe mabapi le tlhago ya batho le lerato le le tseneletšego bakeng sa batho. Ka gona, keletšo ya gagwe ka mehla e be e le e šomago le yeo e holago batheetši ba gagwe. Jesu o be a bolela “mantšu a bophelô byo bo sa felexo.” Ee, keletšo ya gagwe ge e latelwa e lebiša phološong.—Johane 6:68.
5. Tše dingwe tša ditaba tšeo Jesu a bego a di bolela Thutong ya Thabeng ke dife?
5 Thuto ya Thabeng ke mohlala o mogolo wa bohlale bjo bo sa bapišwego bjo bo hwetšwago dithutong tša Jesu. Thuto ye bjalo ka ge e begilwe go Mateo 5:3–7:27, mohlomongwe e be e ka tšea metsotso e 20 feela go e fetiša. Lega go le bjalo, keletšo ya yona ke yeo e dulago e le nakong—yeo e swanelago lehono go etša kamoo e bego e le ka gona ge e be e newa ka lekga la mathomo. Jesu o ile a bolela ka dilo tše dintši kudu, go akaretša tsela ya go kaonefatša ditswalano le ba bangwe (5:23-26, 38-42; 7:1-5, 12), tsela ya go ipoloka o hlwekile boitshwarong (5:27-32) le tsela ya go phela bophelo bjo bo nago le morero (6:19-24; 7:24-27). Eupša Jesu o ile a dira se se fetago go fo botša batheetši ba gagwe seo tsela ya bohlale e lego sona; o ile a ba bontšha yona ka go hlalosa, ka go nea mabaka le ka go nea bohlatse.
6-8. (a) Ke mabaka afe a matla bakeng sa go efoga go belaela ao Jesu a a neago? (b) Ke’ng se se bontšhago gore keletšo ya Jesu e bonagatša bohlale bjo bo tšwago godimo?
6 Ka mohlala, ela hloko keletšo ya Jesu e bohlale mabapi le go swaragana le go tshwenyega ka dilo tše di bonagalago, bjalo ka ge go boletšwe go Mateo kgaolo 6. Jesu o re eletša ka gore: “Le se kê la belaêlêla bophelô bya lena la re: Re tlo ja’ng? Re tlo nwa’ng? Le mmele Le se kê la o belaêlêla la re: Re tlo apara’ng?” (Verse 25) Dijo le diaparo ke dinyakwa tša motheo, gomme e fo ba ga tlhago go tshwenyega ka go hwetša dilo tše. Eupša Jesu o re botša gore re ‘se ke ra belaela’ ka dilo tše bjalo. * Ka baka la’ng?
7 Theetša ge Jesu a nea mabaka ka tsela e kgodišago. Ka ge Jehofa a re neile bophelo le mmele, na a ka se ke a re nea dijo tša go thekga bophelo bjoo le diaparo tša go apeša mmele woo? (Verse 25) Ge e ba Modimo a nea dinonyana dijo gomme a apeša matšoba ka botse, gona o tla hlokomela kudu gakaakang barapedi ba gagwe bao e lego batho! (Verses 26, 28-30) Ka kgonthe, go tshwenyega mo go sa nyakegego ga go na mohola. Go ka se ke gwa katološa bophelo bja rena le ka tekanyo e nyenyane feela. * (Verse 27) Re ka phema bjang go belaela? Jesu o re eletša ka gore: Tšwelang pele le etiša borapedi bja Modimo pele bophelong. Bao ba dirago bjalo ba ka kgodišega gore dinyakwa tša bona ka moka tša letšatši le letšatši ba tla di ‘okeletšwa’ ke Tatago bona wa legodimong. (Verse 33) Mafelelong, Jesu o nea tšhišinyo e šomago kudu—go se belaele tša ka moso. Ke ka baka la’ng o swanetše go tlaleletša dipelaelo tša lehono ka dipelaelo tša ka moso? (Verse 34) Ka ntle le moo, ke ka baka la’ng o swanetše go tshwenyega ka mo go feteletšego ka dilo tšeo mo gongwe di ka se kego tša direga? Go diriša keletšo e bjalo e bohlale go ka thuša go re efoša bohlokong bjo bogolo bja pelo lefaseng le leo le gateletšago.
8 Go molaleng gore keletšo yeo Jesu a e neilego ke e šomago lehono go swana le kamoo e bego e šoma ka gona ge e be e newa mo e nyakilego go ba nywaga e 2 000 e fetilego. Na seo ga se pontšho ya bohlale bjo bo tšwago godimo? Gaešita le keletšo e botse kudu e tšwago go baeletši ba batho e na le go šiiwa ke nako gomme go se go ye kae e a hlahlobišišwa goba go tšeelwa sebaka ka e nngwe. Lega go le bjalo, dithuto tša Jesu di ipontšhitše e le tša therešo ka nako e telele. Eupša seo ga se sa swanela go re makatša ka gobane Moeletši yo o be a bolela “mantšu a Modimo.”—Johane 3:34.
Tsela ya Gagwe ya go Ruta
9. Mašole a mangwe a ile a re’ng ka thuto ya Jesu, gomme ke ka baka la’ng se e be e se pheteletšo?
9 Lefelo la bobedi leo go lona Jesu a bonagaditšego bohlale bja Modimo e be e le tsela ya gagwe ya go ruta. Lebakeng le lengwe, mašole a mangwe ao a bego a rometšwe gore a yo mo swara a ile a boa a lekeleditše diatla, a re: “Xa xo ešo xwa ba le motho e a bolêlaxo byalo ka motho eo.” (Johane 7:45, 46) Se e be e se pheteletšo. Go batho ka moka bao ba kilego ba phela, Jesu, yo a bego a e-tšwa “xodimo,” o be a e-na le polokelo ya tsebo le phihlelo yeo a bego a e-kga go yona. (Johane 8:23) O ile a tloga a ruta ka tsela yeo go bego go se motho le ge e le ofe yo mongwe yo a bego a ka ruta ka yona. Ela hloko mehlala e mebedi feela ya Morutiši yo yo bohlale.
“Mašaba a ile a tlabja ke tsela ya gagwe ya go ruta”
10, 11. (a) Ke ka baka la’ng re kgahlwa ke tsela ya Jesu ya go diriša diswantšho? (b) Diswantšho ke eng, gomme ke mohlala ofe o bontšhago lebaka leo ka lona diswantšho tša Jesu e lego tše atlegago gakaakaa bakeng sa go ruta?
10 Go diriša diswantšho ka katlego. Re botšwa gore “tšé ka moka Jesu ó di boletše ka diswanthšô à bolêla le mašaba a batho; me xa a ka a bolêla nabô’ xe e se ka diswanthšô.” (Mateo 13:34) Re tloga re kgahlwa ke bokgoni bja gagwe bjo bo sa bapišwego bja go ruta ditherešo tše di tseneletšego ka dilo tša letšatši le letšatši. Balemi bao ba bjalago dipeu, basadi bao ba lokišetšago go paka borotho, bana bao ba bapalago mebarakeng, barei ba dihlapi bao ba gogago malokwa, badiši bao ba tsomago dinku tšeo di timetšego—tše e be e le dilo tšeo batheetši ba gagwe ba bego ba kile ba di bona gantši. Ge ditherešo tša bohlokwa di tswalanywa le dilo tše tlwaelegilego, ditherešo tšeo di nwelela kapejana le ka mo go tseneletšego monaganong le pelong.—Mateo 11:16-19; 13:3-8, 33, 47-50; 18:12-14.
11 Jesu gantši o be a diriša diswantšho, dikanegelo tše kopana tšeo go tšona go hwetšwago ditherešo tša boitshwaro le tša moya. Ka ge go le bonolo go swara dikanegelo le go di gopola go phala dikgopolo tšeo di sa hlalosegego, diswantšho di be di thuša go boloka dithuto tša Jesu. Diswantšhong tše dintši, Jesu o ile a hlalosa Tatagwe ka diswantšho tše di bonagalago gabotse tša mantšu tšeo go bego go se bonolo go di lebala. Ka mohlala, ke mang yo a bego a ka se kwešiše ntlha ya seswantšho sa morwa wa lehlaswa—ya gore ge motho yo a arogilego tseleng a bontšha go itshola ga kgonthe, Jehofa o tla kwela motho yoo bohloko le go mo amogela ka borutho?—Luka 15:11-32.
12. (a) Jesu o be a diriša dipotšišo ka tsela efe thutong ya gagwe? (b) Jesu o ile a thiba bjang melomo ya bao ba bego ba belaela matla a gagwe?
12 Go diriša dipotšišo ka bokgoni. Jesu o be a diriša dipotšišo bakeng sa go thuša batheetši ba gagwe go fihlelela diphetho tša bona, go hlahloba maikemišetšo a bona goba go dira diphetho. (Mateo 12:24-30; 17:24-27; 22:41-46) Ge baetapele ba bodumedi ba be ba belaela ge e ba a be a e-na le matla ao a a neilwego ke Modimo, Jesu o ile a araba ka gore: “A kolobetšô ya Johane e be e e-tšwa lexodimong, xoba e be e e-tšwa bathong?” Ba tlabilwe ke potšišo ye, ba ile ba botšana gore: “Xe re ka re e be e e-tšwa lexodimong, ó tlo re: Xe Le sa ka la mo dumêla, Le be Le re’ng? Ba re: Xe re ka re e be e e-tšwa bathong, xo r’yalo re boifa batho, xobane ka moka ba re Johane ké moporofeta.” Mafelelong ba ile ba araba ka gore: “Xa re tsebe.” (Mareka 11:27-33; Mateo 21:23-27) Ka potšišo e bonolo feela, Jesu o ile a ba tlogela ba ahlame gomme a utolla bohwirihwiri bjo bo lego dipelong tša bona.
13-15. Seswantšho sa mo-Samaria yo a bontšhitšego moya wa boagišani se bonagatša bjang bohlale bja Jesu?
13 Ka dinako tše dingwe Jesu o be a kopanya mekgwa ye ka go tsenya dipotšišo tšeo di šišinyago kgopolo diswantšhong tša gagwe. Ge ramolao wa mo-Juda a be a botšiša Jesu ka seo se nyakegago bakeng sa go hwetša bophelo bjo bo sa felego, Jesu o ile a mo lebiša Molaong wa Moše woo o laelago go rata Modimo le moagišani. Ka go nyaka go ipontšha e le yo a lokilego, monna o ile a botšiša gore: “Xomme wa xešo ké mang?” Jesu o ile a araba ka go mo anegela taba. Monna yo mongwe wa mo-Juda o be a sepela a nnoši ge a tla hlaselwa ke bahlakodi bao ba ilego ba mo tlogela a le makgatheng a lehu le bophelo. Go ile gwa tla ba-Juda ba babedi, wa pele e le moperisita gomme gwa latela mo-Lefi. Bobedi bja bona ba ile ba mo hlokomologa. Eupša ka morago go ile gwa tšwelela mo-Samaria yo mongwe tiragalong. A tutueditšwe ke kwelobohloko, o ile a thoba dintho tša mohlaselwa ka bonolo gomme ka lerato a rwala monna a mo iša lefelong le le šireletšegilego ngwakong wa baeti moo a bego a tla folela gona. Ge a phetha taba, Jesu o ile a botšiša mmotšiši wa gagwe gore: “Xo ba bararo bao ké ofe a tlilexo a ba wa xabô-eo wa xo wêla xare xa bahlakodi?” Monna o ile a tlamega gore a arabe ka gore: “Ké e a mo dirilexo ka kxauxêlô.”—Luka 10:25-37.
14 Seswantšho se bonagatša bjang bohlale bja Jesu? Mehleng ya Jesu, ba-Juda ba be ba diriša lentšu “moagišani” feela go bao ba bego ba boloka meetlo ya bona—e sego ba-Samaria le gatee. (Johane 4:9) Ge nkabe Jesu a ile a bolela taba yeo mohlaselwa e le mo-Samaria gomme mo-Juda e le yena mothuši, na seo se be se tla tloša moya wa go beba sefahlego? Jesu o ile a hlama taba ka bohlale e le gore mo-Samaria e be yena a hlokomelago mo-Juda ka lerato. Hlokomela gape potšišo yeo Jesu a ilego a e botšiša bofelong bja kanegelo. O ile a retolla kgopolo ya lentšu “moagišani.” Ge e le gabotse, ramolao o be a botšišitše gore: ‘Ke mang yo ke swanetšego go mo nea lerato la-ka la boagišani?’ Eupša Jesu o ile a botšiša gore: “Byale xe O bôna, xo ba bararo bao ké ofe a tlilexo a ba wa xabô-eo”? Jesu o be a sa lebiša tlhokomelo go yo a amogetšego botho, mohlaselwa, eupša o be a e lebišitše go yo a bontšhitšego botho, e lego mo-Samaria. Moagišani wa kgonthe o gata mogato wa pele wa go bontšha ba bangwe lerato go sa šetšwe setlogo sa bona sa morafo. Ke feela ka tsela ye moo Jesu a bego a ka fetišetša ntlha ya gagwe ka mo go atlegago.
15 Na ke mo go makatšago gore batho ba be ba tlabilwe ke “thutô” ya Jesu gomme ba gogelwa go yena? (Mateo 7:28, 29) Lebakeng le lengwe “lešaba le lentši” le ile la dula hleng ga gagwe ka matšatši a mararo, e bile le se na dijo!—Mareka 8:1, 2.
Tsela ya Gagwe ya Bophelo
16. Ke ka tsela efe Jesu a ilego a nea ‘bohlatse bjo bobotse’ bja gore o be a bušwa ke bohlale bja Modimo?
16 Lefelo la boraro leo go lona Jesu a ilego a bonagatša bohlale bja Jehofa e be e le tsela ya gagwe ya bophelo. Bohlale bo a hola; bo a šoma. Morutiwa Jakobo o ile a botšiša gore: “Yo bohlale ke mang gare ga lena?” Ka morago o ile a araba potšišo ya gagwe, a re: “A bo hlatselwe gabotse ke boitshwaro bja gagwe bjo bo lokilego.” (Jakobo 3:13, The New English Bible) Tsela yeo Jesu a bego a itshwara ka yona e be e nea ‘bohlatse bjo bobotse’ bja gore o be a bušwa ke bohlale bja Modimo. Anke re hlahlobeng kamoo a bontšhitšego kahlolo e botse, bobedi tseleng ya gagwe ya bophelo le ditirišanong tša gagwe le ba bangwe.
17. Ke ditšhupetšo dife tše di lego gona tša gore Jesu o be a e-na le teka-tekano e phethagetšego bophelong bja gagwe?
17 Na o hlokometše gore batho bao ba se nago kahlolo e botse gantši ba feteletša dilo? Ee, go nyakega bohlale go ba yo a nago le teka-tekano. Ge a bonagatša bohlale bja Modimo, Jesu o be a e-na le teka-tekano e phethagetšego. Ka godimo ga tšohle, o be a etišitše dilo tša moya pele bophelong bja gagwe. O be a swaregile kudu ka modiro wa go tsebatša ditaba tše dibotse. O itše: “Ké sôna se ke se tletšexo.” (Mareka 1:38) Ka tlwaelo, dilo tše di bonagalago e be e se tša bohlokwa kudu go yena; go bonagala a be a e-na le dilo tše sego kae tše bonagalago. (Mateo 8:20) Lega go le bjalo, e be e se moikgonari. Go swana le Tatagwe yo e lego “Modimo yo a thabilego,” Jesu e be e le motho yo a thabilego gomme o be a tlaleletša lethabong la ba bangwe. (1 Timotheo 1:11, NW; 1Tim 6:15) Nakong ya ge a be a le monyanyeng wa lenyalo—woo ka tlwaelo e lego tiragalo yeo e hlaolwago ka mmino, go opela le go thaba—o be a se moo bakeng sa go hlafiša tiragalo. Ge beine e be e fedile, o ile a fetola meetse beine e bose, e lego seno seo se ‘thabišago pelo ya motho.’ (Psalme 104:15; Johane 2:1-11) Jesu o ile a amogela ditaletšo tše dintši tša go laleletšwa dijong, gomme gantši o be a diriša dibaka tše bjalo bakeng sa go ruta.—Luka 10:38-42; 14:1-6.
18. Jesu o ile a bonagatša bjang kahlolo e se nago bosodi ditirišanong tša gagwe le barutiwa ba gagwe?
18 Jesu o be a bonagatša kahlolo e se nago bosodi ditirišanong tša gagwe le ba bangwe. Temogo yeo a bego a e-na le yona ka tlhago ya batho e ile ya mo nea pono e bulegilego ka barutiwa ba gagwe. O be a tseba gabotse gore ga ba phethagala. Lega go le bjalo, o be a lemoga dika tša bona tše dibotse. O be a bona kgonagalo ya tšwelopele go banna ba bao ba bego ba gogilwe ke Jehofa. (Johane 6:44) Go sa šetšwe diphošo tša bona, Jesu o ile a bontšha go ikemišetša go ba bota. Ge a bontšha go ba bota moo, o ile a abela barutiwa ba gagwe boikarabelo bjo bogolo. O ile a ba laela gore ba bolele ditaba tše dibotse, gomme o be a kgodišegile ka bokgoni bja bona bja go phethagatša thomo yeo. (Mateo 28:19, 20) Puku ya Ditiro e hlatsela gore ba ile ba tšwela pele ka go botega modirong woo a bego a ba laetše gore ba o dire. (Ditiro 2:41, 42; 4:33; 5:27-32) Ka gona, go molaleng gore Jesu o bontšhitše bohlale ka go ba bota.
19. Jesu o ile a bontšha bjang gore e be e le “yo boló le wa pelo e kokobetšexo”?
19 Bjalo ka ge re bone go Kgaolo 20, Beibele e tswalanya boikokobetšo le boleta le bohlale. Ke therešo gore Jehofa o bea mohlala o mobotse kudu tabeng ye. Eupša go thwe’ng ka Jesu? Ke mo go kgothatšago go bona boikokobetšo bjoo Jesu a bo bontšhitšego ge a be a dirišana le barutiwa ba gagwe. Ka ge e be e le motho yo a phethagetšego, o be a ba phagametše. Lega go le bjalo, o be a sa tšeele barutiwa ba gagwe fase. Le ka mohla o be a sa nyake go ba dira gore ba ikwe ba nyatšega goba ba se na bokgoni. Ka mo go fapanego, o be a naganela mafokodi a bona gomme a sa felele diphošo tša bona pelo. (Mareka 14:34-38; Johane 16:12) Na ga se mo go lemogegago gore gaešita le bana ba be ba ikwa ba phuthologile ge ba e-na le Jesu? Ka kgonthe, ba be ba ikwa ba gogelega go yena ka gobane ba be ba lemoga gore e be e le “yo boló le wa pelo e kokobetšexo.”—Mateo 11:29; Mareka 10:13-16.
20. Jesu o ile a bonagatša bjang teka-tekano ge a be a dirišana le mosadi wa ba-Ntle yoo morwedi wa gagwe a bego a e-na le batemona?
20 Jesu o bontšhitše boikokobetšo bja go boifa Modimo ka tsela e nngwe gape e bohlokwa. O be a e-na le teka-tekano goba a feto-fetoga le maemo ge a be a tutuetšwa ke kgaugelo. Ka mohlala, gopola nakong ya ge mosadi wa ba-Ntle a be a mo kgopela gore a fodiše morwedi wa gagwe yo a bego a e-na le batemona ba šoro. Mathomong, Jesu o ile a bontšha ka ditsela tše tharo tše di sa swanego gore o be a ka se mo thuše—ya pele, ka go gana go mo araba; ya bobedi, ka go bolela ka go lebanya gore o be a rometšwe go ba-Juda e sego go ba-Ntle; le ya boraro, ka go nea seswantšho seo se bego se bontšha ntlha e swanago ka tsela e botho. Lega go le bjalo, mosadi o ile a phegelela, a nea bohlatse bja tumelo e sa tlwaelegago. Jesu o ile a arabela bjang ka go nagana ka boemo bjo bjo bo ikgethilego? O ile a dira sona seo a bego a bontšhitše gore o be a ka se ke a se dira. O ile a fodiša morwedi wa mosadi yoo. (Mateo 15:21-28) Bjoo ke boikokobetšo bjo bo makatšago, na ga go bjalo? Le gona gopola gore boikokobetšo ke motheo wa bohlale bja kgonthe.
21. Ke ka baka la’ng re swanetše go katanela go ekiša semelo, polelo le ditsela tša Jesu?
21 Re ka leboga kudu gakaakang gore Diebangedi di re utollela mantšu le ditiro tša motho yo bohlale kudu yo a kilego a phela! Anke re gopoleng gore Jesu e be e le ponagatšo e phethagetšego ya Tatagwe. Ka go ekiša semelo, polelo le ditsela tša Jesu, re tla hlagolela bohlale bjo bo tšwago godimo. Kgaolong e latelago, re tla bona kamoo re ka dirišago bohlale bja Modimo bophelong bja rena.
^ par. 1 Mehleng ya Beibele, babetli ba be ba šoma go aga dintlo, go dira diphahlo le go dira ditlabakelo tša go lema. Justin Martyr wa lekgolong la bobedi la nywaga C.E., o ngwadile ka Jesu gore: “O be a tlwaetše go šoma e le mmetli ge a le gare ga banna ba bangwe, a dira megoma le dijoko.”
^ par. 6 Lentšu la Segerika leo le fetoletšwego e le ‘go belaela’ le bolela “go arošwa monaganong.” Bjalo ka ge le dirišitšwe go Mateo 6:25, le bolela poifo ya go tshwenyega yeo e arošago goba e aroganyago monagano, ya fediša lethabo bophelong.
^ par. 7 Ge e le gabotse, nyakišišo ya tša thutamahlale e bontšhitše gore go tshwenyega ka mo go feteletšego le kgateletšego di ka re bea kotsing ya go swarwa ke bolwetši bja pelo le malwetši a mangwe a mantši ao a ka khutsofatšago bophelo bja rena.
Ithute ka mo go oketšegilego
Jesu—Kamoo a Phetšego ka Gona
Ke ka baka la’ng Jesu a ile a phelela go dira thato ya Modimo gomme seo se be se akaretša’ng?
Lebaka Leo ka Lona o ka Botago Diebangedi tša Beibele
Hlahloba bohlatse bjoo bo utolotšwego ke dingwalwa tša bogologolo.


c: text/html

text:
BAFSA BA A BOTŠIŠA
Na go Rogana go Tloga go Fošagetše?
“Ke šetše ke tlwaetše go kwa dipolelo tša maroga moo ke sa hlwago ke tshwenyega. E šetše e le setlwaedi.”—Christopher, wa mengwaga e 17.
“Ge ke be ke sa le yo monyenyane ke be ke tlwaetše go rogana kudu. Go rogana ke mokgwa wo o tlwaelegago gabonolo eupša go boima go o tlogela.”—Rebecca, wa mengwaga e 19.
Molekwana
O ikwa bjang ge o ekwa batho ba bangwe ba rogana?
Ga ke lemoge seo—ke selo seo se tlwaelegilego.
Ke tshwenyega ganyenyane—eupša ke fo amogela.
Ke a kgopišega—ga ke tlwaele.
-
O rogana ga kae?
Ga ke rogane
Ka sewelo
Gantši
-
Go ya ka wena, taba ya go se rogane ke ya bohlokwa gakaakang?
Ga e tloge e le bohlokwa gakaalo
E bohlokwa kudu
-
Lebaka leo e lego taba e tshwenyago
Na o lebelela go rogana e le taba e tshwenyago? Mohlomongwe o ka re ‘E sego ka mokgwa woo.’ ‘Go feta moo, go na le mathata a magolo mo lefaseng ao re swanetšego go tshwenyega ka wona. Ntle le moo, batho ka moka ba a rogana!’ Na se ke therešo?
Therešo ke gore go na le batho bao ba kgethago go se rogane. E bile ba na le mabaka a mabotse ao a dirago gore ba se rogane ao batho ba bangwe ba sa kego ba nagana ka wona. Ka mohlala:
Go rogana ga se taba ya mantšu feela. Dipolelo tša gago di bontšha seo se diregago ka gare ga gago. Go rogana go ka bontšha gore ga o na taba le maikwelo a batho ba bangwe. Na ruri se ke motho yo o lego yena?
Beibele e re: “Eupša dilo tše di tšwago ka molomong di tšwa pelong.”—Mateo 15:18.
Go rogana go ka dira gore batho ba bangwe ba se be le pono e botse ka wena. Puku ya Cuss Control e re: “Tsela yeo re bolelago ka yona e ka bontšha mohuta wa bagwera ba rena, tlhompho yeo re tla e hwetšago go ba leloko goba bao re šomago le bona, kamoo ditswalano tša rena di tlago go ba ka gona, kamoo re tlago go tutuetša ba bangwe, ge e ba re tla hwetša mošomo goba go hlatlošwa mošomong le kamoo batho bao ba sa re tsebego ba tlago go re amogela ka gona.” E tlaleletša ka gore: “Ipotšiše ge e ba mohlomongwe ditswalano tša gago di be di ka kaonefala ge e ba o sa rogane.”
Beibele e re: “Tlošang go lena ... polelo e gobošago.”—Baefeso 4:31.
Go rogana go ka se dire gore o kgahliše go ya le kamoo o naganago ka gona. Pukung ya gagwe ya How Rude! Dr. Alex Packer o boletše gore: “Batho bao ba dulago ba rogana ba nola moko.” O oketša ka gore polelo e tletšego maroga “ga ena bohlale goba go bontšha kwelobohloko. Ge e ba dipolelo tša gago di sa kwešišege e bile di sa kwagale di ka kgoma tsela yeo monagano wa gago o šomago ka yona.”
Beibele e re: “Anke polelo e bodilego e se ke ya tšwa melomong ya lena.”—Baefeso 4:29.
Seo o ka se dirago
Ipeele pakane. Ke ka baka la’ng o sa leke go fokotša go rogana ka lebaka la kgwedi goba ka tlase ga moo? O ka bona kamoo o dirago tšwelopele ka gona ka go ithalela tšhate goba go swaya khalentareng. Gore o kgomarele seo o ikemišeditšego sona, go ka nyakega gore o gate megato e mengwe. Ka mohlala:
Phema boithabišo bjoo bo tlatšago kgopolo ya gago ka maroga. Beibele e re: “Ditlwaelano tše mpe di senya mekgwa e holago.” (1 Bakorinthe 15:33) “Ditlwaelano” ga se feela batho eupša di akaretša boithabišo—difilimi tšeo o di lebelelago, dipapadi tša khomphutha tšeo o di bapalago le mmino woo o theetšago. Kenneth wa mengwaga e 17, o re: “Go bonolo kudu go fo opela koša yeo o e ratago eupša o sa šetše mantšu a yona a maroga—ka ge feela e ena le molotšana o mobose.”
Bontšha gore o godile. Batho ba bantši ba a rogana ka ge ba nagana gore seo se ba dira gore ba bontšhe e ka ba godile. Ge e le gabotse se ga se therešo. Beibele e re batho ba godilego ke bao “ba tlwaeditšego matla a bona a go hlatha ka go a diriša, e le gore ba kgethologanye se se nepagetšego le se se fošagetšego.” (Baheberu 5:14) Ga ba itheoše seriti ka ge ba nyaka go kgahliša ba bangwe.
Ge e le gabotse polelo e sa hlwekago e šilafatša monagano wa gago le wa ba bangwe ka dikgopolo tše sa kgahlišego. Go na le batho ba bantši bao menagano ya bona e šetšego e šilafetše lefaseng! Puku ya Cuss Control e kgothatša ka gore: “O se ke wa tlatša batho bao ba nago le mekgwa e sa kgahlišego. Bapala karolo ya gago ka go bolela polelo e hlwekilego. O tla ikwa o le kaone le batho ba bangwe ba tla go bona o le motho yo kaone.”
Ithute ka mo go oketšegilego
Kamoo o ka Fenyago Kgateletšo ya Dithaka
Kgateletšo ya dithaka e ka dira gore batho ba lokilego ba dire dilo tše mpe. Ke’ng seo o swanetšego go se tseba ka yona, le gona o ka lebeletšana bjang le yona?

robotstxt: allowed

filter: keep


text:
Letlotlo Leo le Nago le Nywagakgolo le Utegile
Seithuti ga se kgolwe seo se se bonago. Ka kelohloko se hlahloba leboelela karolo ya sengwalwa sa bogologolo. Mongwalo o mobotse le popopolelo ya sona di ile tša se kgodiša
LETLOTLO leo le utolotšwe mafelelong a December 1922, ge seithuti sa Segeorgia e lego Ivané Javakhishvili a be a dira nyakišišo ya kamoo ditlhaka tša Segeorgia di rulagantšwego ka gona. O ile a hwetša kopi ya Talmud ya Jerusalema. Ge a be a dutše a e hlahloba, o ile a kgona go bona gore ka tlase ga mongwalo wa Seheberu go be go ena le mongwalo wo o sa phumolwago gabotse wa ditlhaka tša Segeorgia. *
Mongwalo wo o bego o “utegilego” ka tlase ga Talmud e be e le kopi ya karolo ya puku ya Beibele ya Jeremia ya lekgolong la bohlano la nywaga C.E. Pele ga kutollo ye, Beibele ya Segeorgia yeo go bego go tsebja e le ya kgale kudu e be e le ya lekgolong la senyane la nywaga C.E. Go se go ye kae, go ile gwa hwetšwa dikarolo tša dipuku tše dingwe tša Beibele tša lekgolong la bohlano la nywaga C.E. goba gaešita le pejana ga moo. Akanya go utollwa dingwalwa tša Beibele tša nywagakgolong e sego kae go tloga mehleng ya Jesu le baapostola!
Ke mang yo a fetoletšego dikarolo tše? Na go fetoletše motho o tee goba sehlopha sa bafetoledi bao ba fišegago? Go fihla ga bjale, ga se gwa utollwa pego ya histori yeo e neago karabo. Go sa šetšwe gore go fetoletše mang, go a bonagala gore Beibele, goba bonyenyane dikarolo tša yona, e fetoletšwe ka Segeorgia pejana mo e ka bago lekgolong la bone la nywaga le gore batho ba Georgia ba hweditše goba ba tsebile Lentšu la Modimo ka leleme la bona go tloga ka nako yeo.
Pego yeo e bontšhago tekanyo yeo ka yona Mageorgia a bego a tseba Mangwalo e hwetšwa ka pukung ya The Martyrdom of St. Shushanik the Queen, yeo mohlomongwe e ngwadilwego lekgolong la bohlano la nywaga. Mongwadi ge a anega taba e kwešago bohloko ya kgošigadi, o akaretša ditsopolo tše di tšwago ditemaneng tša Dipsalme, Diebangedi gotee le dikarolong tše dingwe tša Beibele le go umaka ka tšona. Gape o anega gore ge a be a leka go phophotha go balaodi ba Peresia, monna wa Shushanik e lego Varsken, mmuši wa Mmušo wa Georgia wa Kartli, o ile a tlogela seo go thwego ke Bokriste, a sokologela go Bozoroaster bja Peresia gomme a laela gore mosadi wa gagwe a dire se se swanago. Go ya ka puku yeo, mosadi wa gagwe o ile a gana go latola ditumelo tša gagwe gomme a homotšwa ke Mangwalo pele a ka bolawa.
Ga e sa le go tloga lekgolong la bohlano la nywaga, go bonagala go fetolelwa le go kopišwa ga Beibele ya Segeorgia go se gwa ka gwa kgaotša. Dingwalwa tše dintši tša Beibele tša leleme la Segeorgia di hlatsela mošomo wa bangwalolodi le bafetoledi bao ba fišegago. Anke re hlahlobeng dikarolo tše pedi tša kanegelo ye yeo e kgahlišago
GO FETOLELWA GA BEIBELE KA BOATI
“Nna, Giorgi, moitlami yo a ikokobeditšego, ke fetoletše puku ye ya Dipsalme ka Segeorgia go tšwa Segerikeng se sefsa ka mafolofolo le go šoma ka thata.” Ao ke mantšu a moitlami wa Mogeorgia wa lekgolong la bo-11 la nywaga e lego Giorgi Mtatsmindeli. Ke ka baka la’ng go be go nyakega gore Beibele e fetolelwe mola phetolelo ya Segeorgia e be e šetše e ena le nywagakgolo e itšego e le gona?
Lekgolong la bo-11 la nywaga, go be go sa dutše go na le dingwalwa tše sego kae kudu tšeo di ngwadilwego ka seatla tša Beibele ya Segeorgia. Dipuku tše dingwe di be di hweletše. Le gona, leleme le be le fetogile ka tsela e itšego, ka gona babadi ba be ba thatafalelwa ke go kwešiša dikopi tša bogologolo. Gaešita le ge bafetoledi ba bantši ba ile ba leka go tsošološa Beibele ya Segeorgia, Giorgi o be a kgathile tema e bohlokwa kudu. O ile a bapiša diphetolelo tše di bego di le gona tša Segeorgia le dingwalwa tša Segerika gomme a fetolela dikarolo tšeo di bego di se gona, gaešita le dipuku tše di feletšego. Mosegare, o be a šoma mešomo ya gagwe e le molaodi wa lefelo la bodulanoši. Bošego o be a fetolela Beibele.
Ephrem Mtsire yo a phetšego mehleng ya Giorgi o ile a tšwetša pele mošomo wa Giorgi. O ile a hlama seo ge e le gabotse e bego e le tlhahlo bakeng sa bafetoledi. Tlhahlo yeo e be e ena le melao ya motheo e bohlokwa ya bofetoledi, e bjalo ka go šoma ka leleme la mathomong ge e ba go kgonega gotee le go latela kgauswi leleme leo go fetolelwago go tšwa go lona eupša taba e dula e le e kwagalago. Gape o ile a thoma go diriša mokgwa wa go akaretša mengwalo ya tlase le ditšhupetšo diphetolelong tša Segeorgia. Ephrem o ile a tšweletša phetolelo e mpsha ka mo go feletšego ya dipuku tše dintši tša Beibele. Mošomo wa Giorgi le Ephrem o ile wa thea motheo o tiilego bakeng sa mošomo wa bofetoledi.
Go theoša le ngwagakgolo o latetšego, go tšweletšwa ga dipuku ka kakaretšo go ile gwa ata kua Georgia. Go ile gwa hlongwa dikolo toropong ya Gelati le ya Ikalto. Diithuti tše dintši di dumela gore sengwalwa seo se bitšwago Gelati Bible, seo ga bjale se lego Lefelong la Setšhaba la Dingwalwa la Georgia, ke phetolelo e mpsha ka mo go feletšego ya Beibele yeo e fetoletšwego ke se sengwe sa diithuti tša kua Gelati goba Ikalto.
Modiro wo wa go fetolela Beibele o tutueditše batho ba Georgia bjang? Lekgolong la bo-12 la nywaga, sereti sa Mogeorgia e lego Shota Rustaveli o ile a ngwala puku ya Vepkhis-tqaosani (Mokgomana yo a Aperego Letlalo la Nkwe), yeo e bilego le tutuetšo e matla go theoša le nywagakgolo moo e lego gore e ile ya bitšwa Beibele ya bobedi ya Segeorgia. Seithuti sa mehleng yeno sa Mogeorgia e lego K. Kekelidze se bolela gore go sa šetšwe gore sereti se be se tsopola ka go lebanya go tšwa Beibeleng goba go se bjalo, “tše dingwe tša dipono tša gagwe di tšweletša ka go lebanya dikgopolo tša ditemana tše di fapafapanego tša Beibele.” Sereto seo, gaešita le ge se kgabišitšwe ka tsela e feteletšego, gantši se bolela ka ditaba tše bjalo ka segwera sa kgonthe, go ba le seatla se se bulegilego, go hlompha basadi le go rata batho bašele ka lerato leo le se nago boithati. Ditekanyetšo tše gotee le tše dingwe tšeo di rutwago ka Beibeleng di ile tša tutuetša monagano wa batho ba Georgia go theoša le meloko gomme di sa dutše di tšewa e le ditekanyetšo tša bona tša boitshwaro.
GO GATIŠWA GA BEIBELE
—TABA YA KA BOGOŠING
Bofelong bja lekgolo la bo-17 la nywaga, lapa la ka bogošing la Georgia le ile la fišegela go gatiša Beibele. E le go phetha seo, Kgoši Vakhtang VI o ile a aga moago wa kgatišo kua mošate, e lego Tbilisi. Lega go le bjalo, Beibele e be e se ya hlwa e loka bakeng sa go gatišwa. Beibele ya Segeorgia e be e utegile gape ka tsela e itšego. Go be go na le dingwalwa tšeo di sa felelago tša dikarolo tše dingwe, gomme leleme leo le bego le dirišitšwe le be le šiilwe ke nako. Sulkhan-Saba Orbeliani yo e lego setsebi sa leleme o ile a newa boikarabelo bja go hlahloba le go tsošološa mongwalo wa Beibele.
Orbeliani o ile a thoma modiro woo ka kelohloko. Ka ge a be a tseba maleme a mmalwa, go akaretša le Segerika le Selatine, o ile a kgona go lebelela le methopong e sa swanego go akaretša le dingwalwa tša Segeorgia tšeo di bego di le gona. Lega go le bjalo, go dira ga gagwe dilo ka monagano o bulegilego ga se gwa swara Kereke ya Orthodox ya Georgia gabotse. Baruti ba ile ba mo latofatša ka gore o ekile kereke gomme ba atlega go kgodiša kgoši gore e mo tlogediše go šoma ka Beibele. Go ya ka methopo e mengwe ya dingwalwa tša Segeorgia, lekgotleng la kereke baruti ba ile ba gapeletša Orbeliani gore a fiše Beibele yeo a bego a tšere nywaga e mentši a šoma ka yona!
Sa bohlokwa ke gore kopi e nngwe ya Sengwalwa sa Mtskheta (Mcxeta), seo gape se tsebjago e le Saba’s Bible, seo se bilego gona go fihla mehleng ya rena se na le ditlhaloso tšeo Orbeliani a di ngwadilego ka seatla. Lega go le bjalo, ba bangwe ba belaela taba ya ge e ba e le Beibele yeo baruti ba bego ba le kgahlanong le yona. Taba yeo e lego lemetletšong ke yona feela e bolelago ka yena ka kgodišego.
Go sa šetšwe ditlhohlo, ba bangwe ba lapeng la ka bogošing ba ile ba dula ba etiša pele modiro wa go gatišwa ga Beibele. Magareng ga 1705 le 1711, go ile gwa gatišwa dikarolo tše itšego tša Beibele. Ka thušo ya Kgošana Bakari le Kgošana Vakhushti, mafelelong go ile gwa gatišwa Beibele e feletšego ka 1743. E be e ka se sa dula e utegile.
^ ser. 3 Mehleng ya bogologolo, ditlabakelo tša go ngwalela di be di hwetšwa ka sewelo e bile di bitša kudu. Ka baka leo, batho ba be ba tlwaetše go phumola mongwalo wa kgale sengwalweng gomme ba se ngwala ka lefsa. Dingwalwa tše bjalo di bitšwa di-palimpsest, e lego lentšu leo le theilwego lentšung la Segerika leo le bolelago gore “se phumotšwe gape.”
Ithute ka mo go oketšegilego
Na Modimo o na le Leina?
Modimo o na le direto tše dintši tše swanago le Ramatlaohle, Mmopi gotee le Morena. Eupša leina la gagwe le dirišwa ka makga a fetago a 7 000 ka Beibeleng.
Na Phetolelo ya Lefase le Lefsa e Nepagetše?
Ke ka baka la’ng Phetolelo ya Lefase le Lefsa e sa swane le diphetolelo tše dintši tša Beibele?


text:
PHIHLELO
Bana ba Motho Bao e Kilego ya ba Baitlami ba Amogela Therešo
NYWAGENG e mentši e fetilego, moratho wa ka e lego Araceli o ile a galefa gomme ntlhabela mašata ka gore: “O se sa hlwa o mpolediša. Ga ke sa nyaka go kwa selo ka bodumedi bja gago. Bo a ntena. Ke go hloile!” Mantšu a gagwe a ile a ntlhaba kudu. Ga bjale ke na le nywaga e 91, eupša ke sa a gopola gabotse. Go etša ge Mmoledi 7:8 e bolela, “pheletšo ya taba e phala mathomo a yona.”—Felisa.
Felisa: Ke goletše Sepania ka lapeng la go itlhakela. Ga gešo re be re le Makatholika gomme re rata bodumedi bjo kudu. Ge e le gabotse, batho ba 13 lelokong la gešo e be e le baruti ba Katholika goba ba šomela kereke ka tsela e itšego. Motswala wa mma e be e le moruti e bile e le morutiši sekolong sa Makatholika. Ka morago ga lehu la gagwe, Mopapa John Paul wa Bobedi o ile a mo godiša ka go bolela gore o swanelega go ba mokgethwa. Tate o be a šoma ka tšhipi gomme mma a šoma mašemong. Re be re le bana ba seswai, e le nna yo mogolo.
Ge ke na le nywaga e 12, go ile gwa thoma ntwa ya selegae Sepania. Ka morago ga ntwa, tate o ile a golegwa ka gobane mmušo o be o sa rate dikgopolo tša gagwe tša dipolotiki. Mma o be a thatafalelwa ke go re fepa ka moka ga rena. Ka gona, o ile a romela baratho ba ka ba bararo e lego Araceli, Lauri le Ramoni gore ba yo dula le baitlami lefelong la bona motseng wa Bilbao. Bana ba gešo ba be ba tla ba le dijo tše di lekanego moo.
Araceli: Ka nako yeo ke be ke na le nywaga e 14, Lauri a na le e 12 gomme Ramoni a na le e 10. Re be re hlologela gae kudu. Lefelong leo la baitlami, mošomo wa rena e be e le go hlwekiša. Ka morago ga nywaga e mebedi, re ile ra romelwa lefelong le legolo la baitlami kua Zaragoza, leo go lona go bego go hlokomelwa batšofadi. Re be re šoma ka thata go hlwekiša khitšhi gomme re lapa kudu.
Felisa: Ge bana bešo ba ile lefelong la baitlami kua Zaragoza, mma le malome, yo e bego e le moruti wa Katholika ba ile ba dira phetho ya gore le nna ba nthomele moo. Ba be ba nyaka gore ke be kgole le mošemane yoo a bego a nthata. Ke be ke nyaka go dula lefelong la baitlami ka gobane ke be ke rata Modimo. Ke be ke eya kerekeng letšatši le lengwe le le lengwe, e bile ke nyaka go ba moromiwa wa Mokatholika go swana le motswala yo a bego a le Afrika.
Eupša ge ke le lefelong la baitlami, ke ile ka bona eka nka se kgone go dira dilo tšeo ke bego ke di rata. Baitlami ba be ba sa nkgothaletše gore ke yo hlankela Modimo nageng e šele, ka ge ke be ke letetše gore ba tla nkgothaletša seo. Ka gona ka morago ga ngwaga, ke ile ka boela gae go yo hlokomela malome wa ka wa moruti. Ke be ke mo direla mešomo ya ka gae gomme re rapela thapelo ya Rosari mantšiboeng a mangwe le a mangwe. E bile ke be ke rata go beakanya matšoba ka kerekeng le go hlokomela seswantšho sa Maria le diswantšho tša bao go thwego ke bakgethwa.
Araceli: Ge ke be ke le Zaragoza, ke ile ka dira dikeno tša mathomo tša ge motho a nyaka go ba moitlami. Ke moka baitlami ba bangwe ba ile ba phetha ka gore ba nkgaoganye le bana ba gešo. Ka gona ba ile ba nthomela lefelong la baitlami kua Madrid gomme Lauri ba mo romela go leo le lego Valencia. Ramoni o ile a šala Zaragoza. Ge ke le Madrid, ke ile ka dira dikeno tša bobedi e le gore ke be moitlami. Batho ba bantši ba ile ba tla go dula lefelong la baitlami, bana ba sekolo, batšofadi le ba bangwe. Ka baka leo, mošomo e be le o montši kudu. Ke be ke šoma sepetleleng sa lefelong leo.
Ke be ke lebeletše pele go ba moitlami. Ke be ke nagana gore re be re tlo fetša nako e ntši re bala Beibele le go ithuta yona, eupša ka hwetša go se bjalo. Go be go se na motho yo a dirišago Beibele goba yo a bolelago ka Modimo goba Jesu. Ke ile ka ithuta Selatine, ka ithuta ka histori ya bao go thwego ke bakgethwa ba Makatholika gomme ka rapela Maria. Eupša nako e ntši re be re e fetša re šoma ka thata.
Ke ile ka thoma go gateletšega le go tshwenyega. Ke be ke nagana gore ke swanetše go dira tšhelete ke thuše ba gešo go e na le gore ke šome lefelong la baitlami gore ke humiše batho ba bangwe. Ka gona ke ile ka boledišana le yo mogolo wa baitlami ka taba ye gomme ka mmotša gore ke nyaka go sepela. Eupša o ile a nnotlelela ka seleng. O be a nagana gore seo se tla nkgapeletša gore ke dule.
Baitlami ba bangwe ba ile ba nntšha ka seleng yeo, eupša ge ba lemoga gore ke sa dutše ke nyaka go tloga lefelong le, ba nnotlelela ka seleng gape. Ka morago ga gore ba dire seo gararo, ba ile ba re ba tla ntumelela go tloga ge feela nka ngwala mantšu ao a rego: “Ke tloga lefelong le ka baka la gore ke kgetha go yo hlankela Sathane go e na le go hlankela Modimo.” Ke ile ka tšhoga. Le ge ke be ke nyaka go sepela, ke be nka se ngwale mantšu ao. Mafelelong, ke ile ka re ke nyaka go bolela le moruti gomme ka mmotša seo se diregilego. Mopišopo o ile a nea moruti yoo tumelelo ya gore a mpušetše lefelong la baitlami la Zaragoza. Ka morago ga dikgwedi tše sego kae ke le Zaragoza, ke ile ka dumelelwa go sepela. Ka moragonyana ga moo, Lauri le Ramoni le bona ba ile ba tloga lefelong la baitlami.
PUKU YEO E ILEGO YA RE AROGANYA
Felisa: Ka moragonyana, ke ile ka nyalwa gomme ka yo dula Cantabria, e lego profense ya Sepania. Ke be ke sa dutše ke eya kerekeng ka mehla. Sontaga se sengwe re le kerekeng, moruti o ile a goeletša a galefile a re: “Le a e bona puku ye!” O ile a re bontšha puku ya Therešo ye Išago Bophelong bjo bo sa Felego. O ile a re: “Ge e ba go na le yo a go filego yona, o e tliše mo goba o e lahle!”
Ke be ke se na puku yeo, eupša ke be ke e nyaka. Ke moka ka morago ga matšatši a sego kae, go ile gwa tla basadi ba babedi legaeng la ka. E be e le Dihlatse tša Jehofa, gomme ba mpha puku yeo. Ke ile ka e fetša bjona bošegong bjoo. Ge basadi bao ba boa, ba ile ba mpotšiša ge e ba nka rata go ithuta Beibele gomme ka dumela.
Ka mehla ke be ke nyaka go thabiša Modimo. Ke moka ke ile ka ithuta therešo ka Jehofa gomme ka thoma go mo rata kudu. Ke be ke nyaka go botša batho bohle ka yena. Ka 1973, ke ile ka kolobetšwa. Ka mehla ge ke hwetša sebaka ke be ke botša ba gešo therešo. Eupša ba lapa lešo, kudukudu moratho wa ka Araceli, ba be ba mpotša gore seo ke se rutilwego ke maaka.
Araceli: Ka ge ke ile ka swarwa gampe kudu lefelong la baitlami, ke be ke galefile e bile ke se sa thabela bodumedi bja ka. Eupša ke ile ka no tšwela pele ke eya kerekeng ka Disontaga, ke rapela thapelo ya Rosari letšatši le lengwe le le lengwe. Ke be ke sa dutše ke nyaka go kwešiša Beibele, gomme ka kgopela Modimo gore a nthuše. Ke moka Felisa o ile a mpotša seo a ithutilego sona. O be a thabišwa kudu ke seo a ithutilego sona moo ke bego ke nagana gore o a gafa. Ke be ke sa dumelelane le seo a bego a se bolela.
Ka morago, ke ile ka boela Madrid go yo šoma ke moka ka morago ka nyalwa. Go theoša le nywaga, ke ile ka lemoga gore batho bao ba bego ba eya kerekeng ka mehla ba be ba sa phele ka go dumelelana le dithuto tša Jesu. Ka baka leo, ke ile ka kgaotša go ya kerekeng. Ke ile ka kgaotša go dumela go bao go thwego ke bakgethwa goba thutong ya mollo wa dihele, le gona ke be ke sa nagane gore moruti a ka lebalela batho dibe. Ke ile ka ba ka lahla diswantšho ka moka tša bodumedi tšeo ke bego ke na le tšona. Ke be ke sa tsebe ge e ba seo ke se dirago se nepagetše. Ke be ke ikwa ke nyamile, eupša ka dula ke rapela Modimo ke re: “Ke nyaka go go tseba. Nthuše hle!” Dihlatse tša Jehofa di ile tša nketela gantši, eupša ke be ke sa di amogele. Go be go se na bodumedi bjo ke bo botago.
Ngwana wa gešo Lauri o be a dula Fora gomme Ramoni yena a dula Sepania. Mo e ka bago ka 1980, ba ile ba thoma go ithuta Beibele le Dihlatse tša Jehofa. Ka ge ke be ke sa rate bodumedi, ke be ke kgodišegile gore go no swana le Felisa, ba be ba sa lemoge gore ba ithuta maaka feela. Ka morago, ke ile ka kopana le Angelines, e lego yo mongwe wa baagišani ba ka gomme ra ba bagwera ba bagolo. Le yena e be e le Hlatse ya Jehofa. Angelines le monna wa gagwe ba ile ba nkgopela gantši gore ke ithute Beibele le bona. Ba be ba lemogile gore le ge ke be ke re ga ke na taba le bodumedi, fela ke be ke tloga ke nyaka go ithuta Beibele. Mafelelong ke ile ka re: “Go lokile. Eupša ke tla ithuta le lena ge feela nka diriša Beibele ya ka!” Ke be ke na le phetolelo ya Beibele ya Nácar-Colunga.
MAFELELONG BEIBELE E ILE YA RE KOPANYA
Felisa: Ge ke be ke kolobetšwa ka 1973, go be go na le Dihlatse tše e ka bago tše 70 kua Santander, e lego motsemošate wa Cantabria. Re be re tšea maeto a matelele re yo bolela le batho ka Beibele metsaneng e makgolo ya profenseng yeo. Mathomong re be re eya metsaneng yeo ka pese gomme ka morago ra sepela ka koloi.
Go theoša le nywaga, ke ithutile Beibele le batho ba bantši gomme ba 11 ba bona ba ile ba kolobetšwa. Batho ba bantši bao ke bego ke ithuta le bona e be e le ba bodumedi bja Katholika. Ke be ke swanetše gore ke se ba felele pelo. Go no swana le nna pele ke eba Hlatse, ba be ba hloka nako ya go lemoga gore seo ba bego ba se dumela se be se fošagetše. Ke be ke tseba gore motho a ka thušwa feela ke Beibele le moya o mokgethwa wa Jehofa gore a fetoše monagano wa gagwe le go kwešiša therešo. (Baheberu 4:12) Monna wa ka yo e kilego ya ba lephodisa e lego Bienvenido, o ile a kolobetšwa ka 1979, gomme mma o ile a thoma go ithuta Beibele pele a hlokofala.
Araceli: Ge ke be ke thoma go ithuta Beibele le Dihlatse tša Jehofa, ke be ke sa nagane gore nka di bota. Eupša ge nako e dutše e eya, ke ile ka se sa ikwa ka tsela yeo. Ga se feela gore Dihlatse di be di ruta batho Beibele eupša gape di be di latela dithuto tša yona. Ke ile ka thoma go ba le tumelo e matla go Jehofa le go bota Beibele, gomme ka ikwa ke thabile kudu. Ba bangwe ba baagišani ba ka ba ile ba lemoga gore ke fetogile gomme ba mpotša gore: “Araceli, swara bjalo, o se ke wa lahla!”
Ke gopola ke rapela ke re: “Jehofa, ke leboga ge o ile wa se mphelele pelo gomme wa mpha dibaka tše dintši tša gore ke hwetše seo ke bego ke se nyaka, e lego go kwešiša Beibele.” Ke ile ka kgopela sesi wa ka Felisa gore a ntebalele ge ke ile ka mo hlaba ka mantšu. Go tloga ka nako yeo go ya pele, re ile ra thabela go boledišana ka Beibele go e na le go ngangišana. Ke ile ka kolobetšwa ka 1989 ke na le nywaga e 61.
Felisa: Ga bjale ke na le nywaga e 91. Ke hlokofaletšwe ke monna gomme ga ke sa kgona go dira dilo tše dingwe. Eupša ke sa dutše ke bala Beibele letšatši le lengwe le le lengwe, e bile ge ke kgona ke ya dibokeng le bodireding.
Araceli: Ke rata go botša baruti le baitlami bao ke kopanago le bona ka Jehofa, mohlomongwe ka baka la gore nkile ka ba moitlami. Ke ile ka ba le dipoledišano tše di kgahlišago le ba bangwe ba bona, gomme ba bantši ba ile ba amogela dipuku le dimakasine. Go na le moruti yo mongwe yo ke sa mo lebalego. Ka morago ga gore ke boledišane le yena ka makga a sego kae, o ile a dumelelana le seo ke bego ke se bolela. Ke moka o ile a re go nna: “Eupša ke tla hlwa ke sa dira’ng ke tšofetše gakaakaa? Ditho tša kereke le ba gešo ba tla re’ng?” Ke ile ka re go yena: “Modimo yena o tla re’ng?” O ile a nkwešiša gomme ka bona gore ke mo kgomile pelo. Eupša go bonagala a ile a hloka sebete sa go fetoga.
Nka se tsoge ke lebetše ge monna wa ka a be a mpotša gore o nyaka go ya dibokeng le nna. O be a na le nywaga ya ka godimo ga e 80 ge a thoma go ya dibokeng, gomme ka morago ga moo ga se a ka a lofa diboka. O ile a ithuta Beibele gomme a thoma go ya tšhemong. Ke gopola dinako tše dintši tše dibose tša ge ke be ke šoma le yena bodireding. O hlokofetše dikgwedi tše pedi pele ga letšatši leo a bego a tlo kolobetšwa ka lona.
Felisa: Ge ke be ke thoma go hlankela Jehofa, baratho ba ka ba bararo ba be ba nkganetša. Eupša ka morago le bona ba ile ba amogela therešo. Ruri yeo e bile tšhegofatšo e kgolo kudu bophelong bja ka! Ka morago ga moo, re ile ra thabela go fetša nako re le gotee re boledišana ka Modimo wa rena yo a rategago, Jehofa, le ka Lentšu la gagwe! Mafelelong, ka moka ga rena re ile ra feleletša re hlankela Jehofa. *
^ ser. 29 Araceli o na le nywaga e 87, Felisa o na le e 91 gomme Ramoni o na le e 83. Ba sa dutše ba hlankela Jehofa ka potego. Lauri o hwile ka 1990 a dutše a botegela Jehofa.


text:
DECEMBER 12, 2014
SOUTH KOREA
Pego ya Kopano ya Ditšhabatšhaba: Dihlatse di Lokolla Beibele Lepatlelong la World Cup Kua Seoul
SEOUL—Dihlatse tša Jehofa di lokolotše Beibele e kaonefaditšwego ya Phetolelo ya Lefase le Lefsa ya Mangwalo a Makgethwa ka Sekorea Kopanong ya Ditšhabatšhaba ya “Tšwelang Pele le Tsoma Mmušo wa Modimo Pele!” yeo e bego e swaretšwe Seoul kua Korea. Tiragalo ye e be e swaretšwe Lepatlelong la Seoul World Cup ka September 6-8, 2014. Batho ka moka ba 56 867 bao ba bego ba tlile ba ile ba newa Dibeibele tša mahala, gotee le ba 59 091 bao ba bego ba kgokagantšwe ka bidio kua Busan, Daejeon, Gwangju, Jeju, Suwon le Yeosu. Yo mongwe wa batho bao ba bego ba le moo e lego, Joon-yeong Choi o boletše gore: “Selo se segolo seo nka se tsogego ke se lebetše ka kopano ye ke go lokollwa ga Beibele e kaonefaditšwego ya Phetolelo ya Lefase le Lefsa.”
Dihlatse tšeo di tšwago Canada, Finland, Philippines, Poland le United States di ile tša tloga dinageng tša botšona go tla lenaneong la kopano kua Seoul. Dae-il Hong, e lego mmoleledi wa Dihlatse tša Jehofa kua Korea, o boletše gore: “Re šomile ka thata go lokišetša tiragalo ye e kgahlišago ya go ithuta Beibele le gona kopano ye e bile ka tsela yeo re bego re sa e letela. Ruri e tloga e le tokelo e kgolo gore re sware tiragalo ye e kgethegilego.”
Bao ba bego ba le gona kopanong kua Lepatlelong la Seoul World Cup ba ile ba kgahlwalilwe kudu ke ge Dibeibele tše dikgolo tšeo di bego di kgabišitše lepatlelo tšeo ba bego ba itiretše tšona di bulwa go ba matamo a kolobetšo. Batho ba 630 ba ile ba kolobetšwa kua Seoul, gwa kolobetšwa gape le ba bangwe ba 596 bao ba bego ba kgokagantšwe ka bidio, gomme palo ya bao ba kolobeditšwego ge e kopanywa e bile 1 226.
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Repabliki ya Korea: Dae-il Hong, mogala +82 31 690 0033


text:
MOROKAMI 2009-11-01
Nonwane e Tee e Lebiša go e Nngwe
Bapiša dinonwane tše le seo Beibele e se rutago e le ka kgonthe.
Nonwane 1: Moya ga o hwe
Ithute seo Beibele e se bolelago ka moya wa motho.
Nonwane 2: Ba Kgopo ba Tlaišega Diheleng
Na Modimo yo a nago le lerato ruri a ka tlaiša batho ka mo go sa felego?
Nonwane 3: Batho ba Lokilego ka Moka ba ya Legodimong
Na bontši bja batho ba lokilego ba tla dula legodimong goba mo lefaseng?
Nonwane 4: Modimo ke Boraro-botee
Normal;Taba ya gore go na le batho ba bararo go Modimo o tee ga go na mo e hwetšagalago gona ka Beibeleng. Ka baka la’ng?
Nonwane 5: Maria ke Mmago Modimo
modimo, maria, mmago modimo, morwa wa modimo.
Nonwane 6: Modimo o Amogela Tirišo ya Diswantšho le Dika Borapeding
Ithute gore ke ka baka la eng moapostola Johane a ile a lemoša Bakriste ka go dirišwa ga medingwana.


text:
‘Ema o Tiile Tumelong’
“Emang le tiile tumelong, . . . tiang matla.”
DIKOPELO: 60, 64
1. (a) Petro o ile a diragalelwa ke’ng ge go be go tsogile ledimo lewatleng la Galilea? (Bona seswantšho se se lego ka mo godimo.) (b) Ke ka baka la’ng Petro a ile a thoma go nwelela?
BOŠEGONG bjo bongwe, moapostola Petro le ba bangwe ba barutiwa ba Jesu ba ile ba thatafalelwa ke go sesiša sekepe sa bona go phatša Lewatle la Galilea nakong ya ledimo. Gateetee ba ile ba bona Jesu a sepela godimo ga lewatle. Petro o ile a goeletša Jesu a mmotšiša ge e ba le yena a ka sepela godimo ga meetse gomme a tla go yena. Ka morago ga gore Jesu a mmotše gore a tle, Petro o ile a fologa sekepe seo a ya go yena. Eupša gateetee ka morago ga moo, Petro o ile a thoma go nwelela. Ka baka la’ng? Ka gobane o ile a lebelela ledimo leo le maphoto gomme a thoma go tšhoga. Petro o ile a goeletša a kgopela thušo gomme kapejana Jesu a mo swara ke moka a re: “Wena wa tumelo e nyenyane, ke ka baka la’ng o fentšwe ke pelaelo?”—Mateo 14:24-32.
2. Re tlo ahlaahla’ng sehlogong se?
2 Anke re ahlaahleng dilo tše tharo tšeo re ka ithutago tšona mabapi le tumelo phihlelong ya Petro: (1) kamoo mathomong Petro a bego a botile gore Jehofa a ka mo thuša, (2) seo se dirilego gore Petro a thome go se sa ba le tumelo le (3) seo se thušitšego Petro gore a boele a be le tumelo. Go ahlaahla dintlha tše go ka re thuša go bona kamoo re ka ‘emago re tiile tumelong.’—1 Bakorinthe 16:13.
TUMELO YA GORE MODIMO O TLA RE THUŠA
3. Ke ka baka la’ng Petro a ile a fologa sekepe, gona rena re dirile seo bjang?
3 Petro o be a na le tumelo e tiilego. Ke ka baka la’ng re ka re’alo? Ge Jesu a be a mmitša, Petro o ile a fologa sekepe gomme a sepela godimo ga meetse. O be a na le tumelo ya gore matla a Modimo a tla mo thuša go sepela godimo ga meetse go fo swana le ge a thušitše Jesu. Ka mo go swanago, ge Jesu a be a re laletša gore re mo latele, re ile ra ineela go Jehofa gomme ra kolobetšwa. Ka baka la’ng? Ka gobane re be re na le tumelo go Jehofa le go Jesu e bile re bota gore ba tla re thuša.—Johane 14:1; bala 1 Petro 2:21.
Tumelo ya Petro e ile ya dira gore a kgone go dira selo seo batho ba ka se kgonego go se dira
4, 5. Ke ka baka la’ng tumelo e le selo sa bohlokwahlokwa?
4 Tumelo ke selo sa bohlokwahlokwa. Tumelo ya Petro e ile ya dira gore a kgone go sepela godimo ga meetse, e lego selo seo batho ba ka se kgonego go se dira. Ka mo go swanago, tumelo e ka re thuša go dira dilo tšeo batho ba ka bonago di ka se kgonege. (Mateo 21:21, 22) Ba bangwe ba rena re fetošitše boemo bja rena bja kgopolo le boitshwaro moo e lego gore ga bjale batho bao ba bego ba re tseba ga ba sa re tseba. Re dirile diphetogo tše ka gobane re rata Jehofa le ka gobane o re thušitše go di dira. (Bala Bakolose 3:5-10.) Tumelo e re tutueleditše gore re ineele go Jehofa, gomme ra fetoga bagwera ba gagwe, e lego selo seo re bego re ka se tsoge re se kgonne ntle le thušo ya gagwe.—Baefeso 2:8.
5 Tumelo ya rena e a re matlafatša. Ka mohlala, e re thuša go lwantšha ditlhaselo tša Diabolo, lona lenaba la rena le matla. (Baefeso 6:16) Le gona, ka ge re bota Jehofa, ga se ra swanela go tshwenyega kudu ge re na le mathata. Jehofa o holofeditše gore o tla re nea seo re se hlokago ge e ba re na le tumelo go yena e bile re etiša pele Mmušo wa gagwe. (Mateo 6:30-34) Go feta moo, ka baka la tumelo ya rena, Jehofa o tla re nea mpho e kgahlišago kudu ya bophelo bjo bo sa felego.—Johane 3:16.
GO SE TSEPAMIŠE KGOPOLO GO KA DIRA GORE RE SE SA BA LE TUMELO
6, 7. (a) Re ka swantšha ledimo le maphoto ao a ilego a boifiša Petro le eng? (b) Ke ka baka la’ng re swanetše go kwešiša gore go a kgonega gore re se sa ba le tumelo?
6 Ge Petro a dutše a sepela godimo ga Lewatle la Galilea, o ile a thoma go boifa. Ka baka la’ng? Ka gobane o ile a lebelela ledimo le maphoto. Dilo tše di ka swantšhwa le diteko tše dintši le mathata ao Bakriste ba lebeletšanago le wona lehono. Gaešita le ge mathata ao a le boima kudu, Jehofa a ka re thuša go a kgotlelela. Eupša gopola seo se ilego sa diragalela Petro. Selo seo se ilego sa dira gore a nwelele ga se ledimo le go bethwa ke maphoto. Go e na le moo, Beibele e re: “Ge a lebelela ledimo, a tšhoga.” (Mateo 14:30) Petro o ile a kgaotša go lebelela Jesu gomme a lebelela ledimo leo le matla. Ke moka tumelo ya gagwe e ile ya thoma go fokola. Ka mo go swanago, ge e ba re nagana kudu ka mathata a rena, re ka thoma go belaela gore Jehofa o tla re thuša.
Ge e ba re nagana ka dilo tše di fošagetšego, tumelo ya rena e ka fokola kapejana
7 Re swanetše go kwešiša gore go a kgonega gore re se sa ba le tumelo. Ka baka la’ng? Ka gobane Beibele e re go se sa ba le tumelo ke “sebe seo se re tatetšago gabonolo.” (Baheberu 12:1) Ka go swana le Petro, ge e ba re nagana ka dilo tše di fošagetšego, tumelo ya rena e ka fokola kapejana. Ka gona re ka tseba bjang ge e ba tumelo ya rena e le kotsing? Dirapeng tše di latelago re tlo ahlaahla dipotšišo tšeo di tlago go re thuša go itlhahloba.
8. Ke’ng seo se ka dirago gore re se sa kgolwa dikholofetšo tša Modimo?
8 Na ke sa kgolwa dikholofetšo tša Modimo go swana le peleng? Ka mohlala, Modimo o holofeditše gore o tlo fediša lefase la Sathane. Eupša na re foufaditšwe ke mehuta e mentši ya boithabišo bja lefase le la gagwe? Ge e ba go le bjalo, re ka thoma go belaela gore bofelo bo kgauswi. (Habakuku 2:3) Nagana ka mohlala o mongwe šo. Jehofa o re neile topollo, e bile o holofeditše gore o tla re lebalela dibe tša rena. Eupša ge e ba re dula re nagana ka dibe tša rena tša nakong e fetilego, re ka thoma go belaela gore Jehofa o re lebaletše e le ka kgonthe. (Ditiro 3:19) Seo se ka dira gore re thome go se sa thabela go hlankela Modimo gomme ra tlogela go botša ba bangwe ditaba tše dibotse.
9. Go ka direga’ng ge e ba re nagana kudu ka dilo tšeo re di ratago?
9 Na ke sa hlankela Jehofa go swana le peleng? Ge re šomela Jehofa ka thata, seo se re thuša go dula re naganne ka bokamoso bja rena. Eupša go thwe’ng ge e ba re thomile go nagana kudu ka dilo tšeo re di ratago? Ka mohlala, re ka amogela mošomo wo o lefago gabotse eupša o re šitiša go hlankela Jehofa. Se se ka fokodiša tumelo ya rena gomme ra “ba dibodu,” ra se sa hlankela Jehofa go swana le peleng.—Baheberu 6:10-12.
Barutiwa ba Jesu ba ile ba ithuta gore motho o swanetše go ba le tumelo gore a lebalele ba bangwe
10. Re bontšha bjang gore re na le tumelo go Jehofa ge re lebalela ba bangwe?
10 Na ke thatafalelwa ke go lebalela ba bangwe? Ge ba bangwe ba re kgopiša goba ba re kweša bohloko, na re lekega go ba galefela goba go se sa ba bolediša? Ge e ba go le bjalo, gona go ra gore re tshwenyega kudu ka maikwelo a rena. Eupša re bontšha gore re na le tumelo go Jehofa ge re lebalela ba bangwe. Go re’ng re re’alo? Ge motho yo a itšego a re fošetša, go ba bjalo ka ge eka o a re kolota. Ge re direla Jehofa sebe, go ba bjalo ka ge eka re a mo kolota. (Luka 11:4) Ka gona ge re lebalela ba bangwe, re bontšha gore re bota Jehofa. Re bota gore o tla šegofatša moya wa rena wa go lebalela, e bile tšhegofatšo ya gagwe e bohlokwa kudu go feta go lefiša motho yo a itšego seo a re dirilego sona. Barutiwa ba Jesu ba ile ba ithuta gore motho o swanetše go ba le tumelo gore a lebalele ba bangwe. Ge Jesu a be a ba botša gore ba lebalele gaešita le bao ba ba fošeditšego ka makga a mantši, barutiwa ba gagwe ba ile ba mo lopa ka gore: “Re nee tumelo e oketšegilego.”—Luka 17:1-5.
11. Ke ka baka la’ng re ka palelwa ke go ithuta keletšong yeo re e newago?
11 Na ke a kgopišega ge ke newa keletšo? Nyaka ditsela tšeo o ka holwago ke keletšo yeo o e newago go e na le go nyakana le diphošo goba mafokodi a yo a go neilego yona. (Diema 19:20) Seo ke sebaka sa gore o ithute go nagana bjalo ka Jehofa!
12. Bothata e ka ba e le eng ge motho a dula a ngongorega ka bao ba re eteletšego pele?
12 Na ke ngongorega ka bao ba eteletšego pele ka phuthegong? Ge Baisiraele ba be ba nagana kudu ka pego e mpe ya dihlodi tše lesome, ba ile ba ngongorega ka Moshe le Arone. Ke moka Jehofa o ile a botšiša Moshe gore: “[Setšhaba se] se tla kgaotša neng go se be le tumelo go nna?” (Numeri 14:2-4, 11) Ee, Jehofa o be a tseba gore Baisiraele ba be ba sa mmote ka gobane ba ile ba ngongorega ka Moshe le Arone, e lego banna bao a bego a ba kgethile. Ka mo go swanago, ge e ba re dula re ngongorega ka bao Jehofa a ba dirišago go etelela batho ba gagwe pele lehono, se se ka bontšha gore tumelo ya rena go Modimo e a fokola.
13. Ke ka baka la’ng re se ra swanela go nyama ge re bona gore tumelo ya rena e a fokola?
13 Ka morago ga go kwa dikarabo tša dipotšišo tše, o se ke wa nyama ge o hwetša gore tumelo ya gago e a fokola. Gopola gore gaešita le moapostola Petro o ile a boifa gomme a thoma go ba le dipelaelo. Le gona ka dinako tše dingwe, Jesu o ile a kgalela baapostola ka moka go ba le “tumelo e nyenyane.” (Mateo 16:8) Eupša re ka ithuta thuto ya bohlokwa phihlelong ya Petro. Ela hloko seo a ilego a se dira ka morago ga gore a thome go belaela le go nwelela ka lewatleng.
LEBELELA JESU GORE A MATLAFATŠE TUMELO YA GAGO
14, 15. (a) Petro o ile a dira’ng ge a be a thoma go nwelela? (b) Re ka dira’ng gore re ‘tsepelele’ go Jesu?
14 Petro o ile a dira’ng ge a be a thoma go nwelela? Petro o be a tseba go rutha, ka gona nkabe a ile a kgetha go rutha a boela sekepeng. (Johane 21:7) Eupša ke ka baka la’ng a se a dira seo? Ke ka gobane o be a se a ipota. O ile a lebelela Jesu gape gomme a amogela thušo ya gagwe. Ge re lemoga gore tumelo ya rena e a fokola, re swanetše go ekiša Petro. Re ka dira seo bjang?
15 Go etša ge Petro a ile a lebelela Jesu gape gore a mo thuše, le rena re swanetše go ‘tsepelela’ go Jesu. (Bala Baheberu 12:2, 3.) Eupša re ka se kgone go mmona ka mahlo go swana le Petro. Ka gona, re ka dira’ng gore re ‘tsepelele’ go Jesu? Re ka ithuta dilo tšeo a di rutilego le go di dira gomme ra dira sohle se re ka se kgonago go mo ekiša. Ge re dira seo, re tla hwetša thušo yeo re e hlokago gore re matlafatše tumelo ya rena. Anke re ahlaahleng tše dingwe tša ditsela tšeo ka tšona re ka ekišago Jesu.
16. Beibele e ka re thuša bjang go matlafatša tumelo ya rena?
16 Matlafatša go bota ga gago Beibele. Jesu o be a kgodišegile gore Beibele ke Lentšu la Modimo le gore e re nea keletšo e di phalago tšohle. (Johane 17:17) E le gore re ekiše Jesu, re swanetše go bala Beibele letšatši le letšatši, re ithute yona gomme re naganišiše ka dilo tšeo re ithutago tšona. Le gona re swanetše go tsoma dikarabo tša dipotšišo tšeo re ka bago re na le tšona. Ka mohlala, na o tloga o dumela gore re phela mehleng ya bofelo? Matlafatša tumelo ya gago ya gore bofelo bo kgauswi ka go ithuta diporofeto tša Beibele tšeo di hlatselago gore re phela mehleng ya bofelo. Na o nyaka go matlafatša tumelo ya gago dikholofetšong tša Modimo tša mabapi le bokamoso? Gona ithute diporofeto tša Beibele tšeo di šetšego di phethagetše. Na ruri o a dumela gore Beibele e a šoma lehono? O ka bala ka bana babo rena le dikgaetšedi bao Beibele e fetošitšego maphelo a bona. * (Bona mongwalo wa ka tlase.)—1 Bathesalonika 2:13.
17. Ke ka baka la’ng Jesu a ile a kgona go kgotlelela diteko tše šoro, gona o ka mo ekiša bjang?
17 Dula o naganne ka ditšhegofatšo tšeo Jehofa a di holofeditšego. Jesu o ile a dula a naganne ka ditšhegofatšo tšeo a bego a tlo di hwetša, gomme se se ile sa mo thuša go kgotlelela diteko tše šoro. (Baheberu 12:2) Ga se a ka a foufatšwa ke seo a bego a ka se hwetša lefaseng le. (Mateo 4:8-10) Re ka ekiša bjang mohlala wa Jesu? Naganišiša ka dilo tše di kgahlišago tšeo Jehofa a re holofeditšego tšona. Ipone o le lefaseng le lefsa. Ngwala goba o thale diswantšho tša seo o tlago go se dira Paradeiseng. Goba ngwala maina a batho bao ba tlago go tsošwa bahung bao o ka ratago go tlo bolela le bona le seo o ka ratago go tlo ba botša sona. Ipone Modimo a go nea dilo tšeo a re holofeditšego tšona, e sego feela a di nea batho ka kakaretšo.
18. Thapelo e ka tiiša tumelo ya gago bjang?
18 Rapela Modimo gore a go nee tumelo e oketšegilego. Jesu o rutile barutiwa ba gagwe gore ba kgopele moya o mokgethwa go Jehofa. (Luka 11:9, 13) Ge o kgopela moya o mokgethwa go Modimo, kgopela le tumelo e oketšegilego. Tumelo ke se sengwe sa dika tšeo di enywago ke moya o mokgethwa. Ge o rapela Modimo, mmotše ka go lebanya dilo tšeo o di kgopelago. Ka mohlala, ge o lemoga gore o na le bothata bja go se lebalele batho, kgopela Jehofa gore a tiiše tumelo ya gago gomme a go thuše go ba lebalela.
19. Re ka kgetha bjang bagwera ba babotse?
19 Kgetha bagwera bao ba nago le tumelo e tiilego. Jesu o ile a kgetha bagwera ba gagwe ka kelohloko. Bagwera ba gagwe ba bagolo, e lego baapostola, ba be ba botega e bile ba mo kwa. (Bala Johane 15:14, 15.) Ekiša Jesu gomme o kgethe bagwera ba gago ka kelohloko. E swanetše go ba batho bao ba nago le tumelo e tiilego bao ba kwago Jesu. Bagwera ba kgonthe ga ba tšhabane, gaešita le ge ba swanetše go fana keletšo.—Diema 27:9.
20. Go tla direga’ng ge re thuša ba bangwe go tiiša tumelo ya bona?
20 Thuša ba bangwe go tiiša tumelo ya bona. Jesu o ile a thuša barutiwa ba gagwe go tiiša tumelo ya bona ka seo a bego a se bolela le go se dira. (Mareka 11:20-24) Re swanetše go ekiša mohlala wa Jesu. Ge re ka dira seo, re tla matlafatša tumelo ya rena le ya ba bangwe. (Diema 11:25) O ka thuša bjang batho ba tšhemong ya geno? Ge o ruta ba bangwe Beibele, gatelela bohlatse bja gore Modimo o gona, gore o na le taba le rena le gore Beibele ke Lentšu la Modimo. O ka thuša bjang bana beno le dikgaetšedi gore tumelo ya bona e dule e tiile? Ge o ekwa motho yo a itšego a ngongorega ka bana babo rena bao ba re eteletšego pele, o se ke wa akgofela go mo hlapa diatla. Ka bohlale leka go mo thuša go tsošološa tumelo ya gagwe. (Juda 22, 23) Ge e ba o sa tsena sekolo gomme morutiši wa gago a bolela gore dilo di itirile, eba le sebete gomme o hlalose gore dilo di bopilwe. Morutiši wa gago le bao o tsenago le bona ka klaseng ba ka arabela gabotse gomme wa šala o maketše.
21. Jehofa o holofeditše yo mongwe le yo mongwe wa rena eng?
21 Jehofa le Jesu ba ile ba thuša Petro go fenya dipelaelo le poifo. Ge nako e dutše e eya, Petro o ile a ba mohlala o mogolo wa tumelo go ba bangwe. Ka mo go swanago, Jehofa o thuša yo mongwe le yo mongwe wa rena go ema a tiile tumelong. (Bala 1 Petro 5:9, 10.) Go nyakega boiteko gore re be le tumelo e tiilego, gomme ge re ka bo dira, Jehofa o tla re putsa.
^ ser. 16 Ka mohlala, bala dihlogo tše di rego “Beibele e Fetoša Maphelo” ka kgatišong ya batho bohle ya Morokami.


text:
INDONESIA
Re ka se Tsoge re Dumedišitše Folaga
Daniel Lokollo
O BELEGWE KA 1965
O KOLOBEDITŠWE KA 1986
PEGO YA BOPHELO BJA GAGWE Ke mmulamadibogo yo a kgethegilego yo a ilego a dula a tiile go sa šetšwe go tlaišwa.
KA April 14, 1989, ke be ke swere seboka kua toropong ya Maumere, Sehlakahlakeng sa Flores, ge balaodi ba mmušo ba hlasela ntlong yeo re bego re le go yona gomme ba golega nna le batho ba bangwe ba bararo.
Baleti ba kgolego ya lefelong leo ba ile ba leka go re gapeletša go dumediša folaga. Ge re gana, ba ile ba re betha, ba re raga gomme ba re emiša letšatšing leo le fišago tšhiritšhiri ka matšatši a mahlano. Bošego re be re robala fase lebatong gomme re thothomela diseleng tša rena tše dinyenyane re na le ditšhila, re lapile gomme re babelwa ke dintho. Mohlokomedi wa kgolego o ile a re laela leboelela gore re dumediše folaga, eupša ra mo araba ka gore: “Re ka se tsoge re dumedišitše folaga go fihlela re ehwa.” Go etša Bakriste ba bantši bao ba phetšego pele ga rena, re ile ra bona e le tokelo go “tlaišetšwa toko.”—1 Pet. 3:14.
Ithute ka mo go oketšegilego
Ke ka Baka La’ng Dihlatse tša Jehofa di sa Tšee Lehlakore Dipolotiking?
Na di bea tšhireletšego ya setšhaba kotsing?
Go Dumediša Folaga, go Bouta, le Tirelo Yeo e Sego ya Bohlabani
Ke mangwalo afe ao a ka go thušago gore o dule o e na le letswalo le lebotse ditabeng tše?


text:
Na o ka Dira mo go Oketšegilego go Lemoša ba Bangwe?
Mathomong a nywaga ya bo-1900, batho ba ile ba thabela go bogela filimi e gogelago e se nago medumo yeo e bitšwago A Trip Down Market Street, yeo e bego e bontšha bophelo bja letšatši le letšatši bja nakong yeo kua San Francisco, U.S.A. Bahlami ba filimi yeo ba be ba hlomeseditše khamera ka pele ga koloyana ba e lebišitše ditseleng tša leemaema tša motse woo. Filimi yeo e be e bontšha dikarikana tšeo di bego di gogwa ke ditonki, dikoloi tša mehleng yeo, bareki gotee le bašemanyana bao ba bego ba rekiša dikuranta ba tšwela pele ka kgwebo ya bona.
Seo se bego se dira gore filimi ye e kweše bohloko kudu ke gore e ka ba e ile ya gatišwa ka April 1906, pejana ga tšhišinyego ya lefase le mollo tšeo di ilego tša feta ka maphelo a batho ba diketekete le go senya karolo ya motse woo ka April 18. Mohlomongwe ba bangwe ba batho bao ba tšweletšego filiming yeo ba be ba šaletšwe ke matšatši a sego kae a bophelo. Scott Miles e lego setlogolo sa yo mongwe wa bahlami ba difilimi o re: “Ge ke bogetše filimi yeo, ke iponela feela batho bao ba sa tsebego seo se tlago go ba diragalela. Ruri ke be ke fo ba kwela bohloko.”
Lehono go na le seo re ithutago sona go tšwa go seo. Le rena re tloga re kwela baagišani ba rena bohloko. Ba phela maphelo a bona a letšatši le letšatši ntle le go lemoga masetlapelo ao a lego kgauswi le go tla—go fedišwa ga tshepedišo ye ya dilo le tsela ya bona ya bophelo. Lega go le bjalo, go fapana le tšhišinyego ya lefase yeo e bego e sa letelwa, rena re sa na le sebakanyana sa go lemoša baagišani ba rena ka letšatši la Jehofa la kahlolo. Go ka direga gore o beetše nako ka thoko beke e nngwe le e nngwe go tšea karolo bodireding bja ntlo le ntlo, eupša na o ka dira mo go oketšegilego go lemoša ba bangwe?
JESU O BE A SA TŠHAIŠE
Mohlala wa Jesu ke o mobotse ka ge ka mehla a be a diriša sebaka seo se tšwelelago. O be a bolela ditaba tše dibotse go bohle bao a bego a gahlana le bona, e ka ba go molekgetho yoo a ilego a mo feta tseleng goba go mosadi yoo a ilego a gahlana le yena sedibeng mosegare wa sekgalela. (Luka 19:1-5; Joh. 4:5-10, 21-24) Le ge a be a ipeetše nako ya go khutša, Jesu ka go rata o be a tlogela seo a se rerilego e le gore a rute ba bangwe. Go kwela baagišani ba gagwe bohloko go dirile gore a se ke a ithola kgwara ge a nea bohlatse. (Mar. 6:30-34) Maikwelo a go akgofa ga nako a Jesu a ekišwa bjang lehono?
BA DIRIŠA SEBAKA SE SENGWE LE SE SENGWE
Melika o dula moagong o šireleditšwego kudu. Baagišani ba gagwe ba bantši ke barutwana bao ba tšwago dinageng dišele bao dinomoro tša bona tša megalathekeng le maina a bona a sa ngwalwago pukung ya dinomoro tša megala mo go gorogelago baeng. O diriša sebaka se sengwe le se sengwe go boledišana ka Beibele le bahiri ba moagong woo ge a gahlana le bona bogorogelong bja baeng le ka lifithing. O re: “Ke be ke bona se e le tšhemo ya ka.” Melika o dula a swere dikgatišo ka maleme a mantši, gomme bontši bo amogela dipampišana le dimakasine. E bile o botša baagišani ba gagwe ka Wepesaete ya rena ya jw.org. O thomile dithuto tša Beibele tše mmalwa.
Sonia le yena o dula a phafogetše go nea bohlatse go motho yo mongwe le yo mongwe. O šoma ngakeng, gomme o ipeela pakane ya go nea bohlatse ka botlalo go bašomigotee le yena. Sa pele, o ile a ipha nako ya go ithuta dinyakwa le dilo tšeo di kgahlago yo mongwe le yo mongwe wa bona. Ke moka, o ile a diriša nako ya gagwe ya matena go boledišana le yo mongwe le yo mongwe wa bona ka Beibele. Ka baka leo, Sonia o ile a kgona go thoma dithuto tše pedi tša Beibele. E bile o nyaka go fela a jela matena bogorogelong bja baeng bja moo kliniking gore a bolele le bao ba sa letetšego go bona ngaka.
DIRIŠA DIBAKA TŠEO O DI HWETŠAGO
Yo mongwe wa baphologi ba tšhišinyego ya lefase ye e bilego gona ka 1906 o ile a re tšhišinyego yeo “e bile masetlapelo a šiišago ao a sa kago a wela motse le ge e ka ba ofe.” Lega go le bjalo, go se go ye kae masetlapelo ka moka e tla be e se selo ge a bapetšwa le letšatši la tefetšo leo le tlelago “bao ba sa tsebego Modimo.” (2 Bathes. 1:8) Jehofa o tloga a rata gore batho ba fetoše dipelo le menagano ya bona gomme ba arabele gabotse molaetšeng wa temošo woo o newago ke Dihlatse tša gagwe.—2 Pet. 3:9, mongwalo wa tlase wa Reference Bible; Kut. 14:6, 7.
Na o ka diriša sebaka se sengwe le se sengwe go nea bohlatse go batho bao o gahlanago le bona letšatši le letšatši?
Le wena o na le tokelo ya go lemoša batho ka mehla ya rena e hlobaetšago le go ba thuša gore ba tlogele dikganyogo tša bona tša boithati e le gore ba tsome Jehofa. (Tsef. 2:2, 3) Na o ka diriša sebaka se sengwe le se sengwe go nea bohlatse go bašomigotee le wena, baagišani ba gago le go batho bao o gahlanago le bona letšatši le letšatši? Na o ka dira mo go oketšegilego go lemoša ba bangwe?


text:
KGAOLO YA LESOME-THARO
Pono ya Modimo ka Bophelo
Modimo o lebelela bjang bophelo?
Modimo o lebelela bjang go ntšha mpa?
Re bontšha bjang go hlompha bophelo?
1. Ke mang yo a bopilego dilo ka moka tšeo di phelago?
MOPOROFETA Jeremia o itše: ‘Jehofa ke Modimo wa makgonthe, Modimo yo a phelago.’ (Jeremia 10:10) Go oketša moo, Jehofa Modimo ke Mmopi wa dilo ka moka tše di phelago. Dibopiwa tša legodimong di ile tša mmotša gore: “O bopile dilo ka moka, gomme di bile gona le go bopša ka baka la thato ya gago.” (Kutollo 4:11) Ge a be a opela kopelo ya go tumiša Modimo, Kgoši Dafida o ile a re: “Xo Wene xo mothôpô wa bophelô.” (Psalme 36:9) Ka gona, bophelo ke mpho e tšwago go Modimo.
2. Ke’ng seo Modimo a se dirago e le gore a thekge maphelo a rena?
2 Jehofa e bile o thekga maphelo a rena. (Ditiro 17:28) O nea dijo tše re di jago, meetse ao re a nwago, moya woo re o hemago le naga yeo re dulago go yona. (Ditiro 14:15-17) Jehofa o dirile se ka tsela yeo e dirago gore bophelo bo thabiše. Eupša gore re thabele bophelo ka mo go feletšego, re swanetše go ithuta melao ya Modimo gomme re e kwe.—Jesaya 48:17, 18.
GO BONTŠHA TLHOMPHO BAKENG SA BOPHELO
3. Modimo o ile a lebelela bjang go bolawa ga Abele?
3 Modimo o nyaka gore re hlomphe bophelo—bobedi bja rena le bja ba bangwe. Ka mohlala, morago kua mehleng ya Adama le Efa, morwa wa bona Kaine o ile a befelela kudu ngwanabo yo monyenyane e lego Abele. Jehofa o ile a lemoša Kaine gore pefelo ya gagwe e tla mo dira gore a dire sebe se segolo. Kaine o ile a hlokomologa temošo yeo. O ile a “tsoxêla Abele monn’axwe, a mmolaya.” (Genesi 4:3-8) Jehofa o ile a otla Kaine ka baka la go bolaya ngwanabo.—Genesi 4:9-11.
4. Molaong wa Moše, Modimo o ile a gatelela bjang pono e nepagetšego ka bophelo?
4 Nywaga e dikete ka morago, Jehofa o ile a nea batho ba Isiraele melao ya go ba thuša go mo hlankela ka mo go amogelegago. Ka ge melao ye e ile ya newa ka moporofeta Moše, ka dinako tše dingwe e bitšwa Molao wa Moše. Karolo ya Molao wa Moše e itše: “O se kê wa bolaya.” (Doiteronomio 5:17) Se se bontšhitše ba-Isiraele gore Modimo o tšea bophelo bja motho e le bja bohlokwa le gore batho ba swanetše go tšea maphelo a batho ba bangwe e le a bohlokwa.
5. Re swanetše go lebelela bjang go ntšha mpa?
5 Go thwe’ng ka bophelo bja ngwana yo a sa tšwago a belegwa? Ge e le gabotse, go ya ka Molao wa Moše, go bolaya ngwana yo a sa lego ka popelong ya mmagwe go be go fošagetše. Ee, gaešita le bjona bophelo bjo bjalo bo bohlokwa go Jehofa. (Ekisodo 21:22, 23; Psalme 127:3) Se se bolela gore go ntšha mpa go fošagetše.
6. Ke ka baka la’ng re sa swanela go hloya magagabo rena?
6 Go hlompha bophelo go akaretša go ba le pono e nepagetšego ka magagabo rena. Beibele e re: “Yo mongwe le yo mongwe yo a hloilego ngwanabo ke mmolai, gomme le tseba gore ga go mmolai yo bophelo bjo bo sa felego bo dutšego go yena.” (1 Johane 3:15) Ge e ba re nyaka bophelo bjo bo sa felego, re swanetše go ntšha ka mo go feletšego lehloyo le ge e le lefe la go hloya magagabo rena ka dipelong tša rena, ka gobane lehloyo ke mathomo a bošoro. (1 Johane 3:11, 12) Go bohlokwa gore re ithute go ratana seng sa rena.
7. Ke mekgwa efe e mengwe yeo e bontšhago go se hlomphe bophelo?
7 Go thwe’ng ka go hlompha bophelo bja rena ka noši? Ka tlhago batho ga ba nyake go hwa, eupša ba bangwe ba ipea kotsing ya go hwa ka baka la boipshino. Ka mohlala, ba bantši ba diriša motšoko, ba kgoga patše goba go diriša dihlare tagi ka merero ya go itapološa. Didirišwa tše bjalo di gobatša mmele e bile gantši di bolaya badiriši ba tšona. Motho yo a itlwaetšago go diriša dilo tše ga a tšee bophelo e le bjo bokgethwa. Mekgwa ye ke e sa hlwekago mahlong a Modimo. (Ba-Roma 6:19; 12:1; 2 Ba-Korinthe 7:1) E le gore re hlankele Modimo ka mo go amogelegago, re swanetše go tlogela mekgwa e bjalo. Le ge go dira bjalo go ka ba thata kudu, Jehofa a ka re nea thušo e nyakegago. E bile o tšeela godimo maiteko ao re a dirago a go swara maphelo a rena e le mpho e bohlokwa e tšwago go yena.
8. Ke ka baka la’ng re swanetše go dula re gopola go nyakega ga go tshwenyega ka polokego?
8 Ge e ba re hlompha bophelo, re tla dula re gopola go nyakega ga go tshwenyega ka polokego. Re ka se be ba sa šetšego e bile re ka se ipee kotsing e le feela ka baka la boipshino goba lethabo. Re tla phema go otlela bošaedi gotee le dipapadi tše šoro goba tše kotsi. (Psalme 11:5) Molao wa Modimo bakeng sa Isiraele ya bogologolo o itše: “Xe O axa ngwakô o mofsa [wo o nago le tlhaka ya phaphathi], xôna lapá la ka hlakeng O le axêlê lefawana [goba, morakwana], xore ngwakô wa xaxo O se o ôbêlê molato wa madi, xe motho a ka kodumêla fase à le xodimo xa wôna.” (Doiteronomio 22:8) Ka go dumelelana le molao wa motheo wo o tšwago molaong woo, boloka dilo tše bjalo ka manamelo di le boemong bjo bobotse legaeng la gago e le gore yo mongwe a se ke a kgopša, a wa gomme a gobala kudu. Ge e ba o e-na le koloi, kgonthišega gore e šireletšegile gore e ka otlelwa. O se ke wa dira gore legae la gago goba koloi ya gago e be e kotsi go wena goba go ba bangwe.
9. Ge e ba re hlompha bophelo, re tla swara diphoofolo bjang?
9 Go thwe’ng ka bophelo bja phoofolo? Le bjona ke bjo bokgethwa go Mmopi. Modimo o dumelela go bolawa ga diphoofolo bakeng sa go hwetša dijo goba diaparo goba go šireletša batho kotsing. (Genesi 3:21; 9:3; Ekisodo 21:28) Lega go le bjalo, go swara diphoofolo ka sehlogo goba go di bolaya e le feela bakeng sa boitapološo go fošagetše e bile go bontšha go hlokomologa ka mo go feletšego go kgethega ga bophelo.—Diema 12:10.
GO BONTŠHA TLHOMPHO BAKENG SA MADI
10. Modimo o bontšhitše bjang gore go na le tswalano magareng ga bophelo le madi?
10 Ka morago ga gore Kaine a bolaye ngwanabo e lego Abele, Jehofa o ile a mmotša gore: “Madi a ngwan’eno a nthlabêla mokxoši à le mmung.” (Genesi 4:10) Ge Modimo a be a bolela ka madi a Abele, o be a bolela ka bophelo bja Abele. Kaine o be a bolaile Abele, ka gona ga bjale Kaine o be a tla swanela ke gore a otlwe. Go be go le bjalo ka ge eka madi a Abele, goba bophelo, a be a llela Jehofa bakeng sa gore go dirwe toka. Tswalano magareng ga bophelo le madi e ile ya bontšhwa gape ka morago ga Meetse-fula a mehleng ya Noa. Pele ga Meetse-fula, batho ba be ba e-ja dienywa, merogo, mabele le ditokomane feela. Ka morago ga Meetse-fula, Jehofa o ile a botša Noa le barwa ba gagwe gore: “Nyabanyaba ka moka ya tše di phelaxo e bê dijô tša lena; ke Le nea tšohle byalo ka xe ke Le neile dimela tše ditalá.” Lega go le bjalo, Modimo o ile a bea thibelo ye e rego: “Fêla, Le se kê la ja nama e naxo le bophelô bya yôna, e lexo madi a yôna.” (Genesi 1:29; 9:3, 4) Go molaleng gore Jehofa o tswalanya bophelo le madi a sebopiwa kgaufsi kudu.
11. Ke go dirišwa gofe ga madi moo Modimo a go ileditšego ga e sa le go tloga mehleng ya Noa?
11 Re bontšha go hlompha madi ka go se a je. Molaong woo Jehofa a o neilego ba-Isiraele o ile a laela gore: “Mang le mang e lexo Mo-lsiraele, . . . xe a ka bolaya phôôfôlô, le xe e le nonyana, a thšollê madi a yôna, a a thšeletšê ka mmu. . . . Ké xôna ke boditšexo Ba-lsiraele ka re: Le se kê la ja madi a mmele ofe le ofe.” (Lefitiko 17:13, 14) Taelo ya Modimo ya gore madi a phoofolo a se ke a jewa, yeo e neilwego Noa la mathomo mo e ka bago nywaga e 800 pejana, e be e sa dutše e šoma. Pono ya Jehofa e be e le molaleng: Bahlanka ba gagwe ba be ba ka ja nama ya phoofolo eupša e sego madi. Ba be ba swanetše go tšhollela madi fase—ge e le gabotse, ba bušetše bophelo bja sebopiwa go Modimo.
12. Ke taelo efe mabapi le madi e sa šomago le lehono yeo e ilego ya newa ke moya o mokgethwa lekgolong la pele la nywaga?
12 Taelo yona yeo e sa šoma le go Bakriste. Baapostola le banna ba bangwe bao ba bego ba etelela pele gare ga balatedi ba Jesu lekgolong la pele la nywaga ba ile ba kopana gotee bakeng sa go dira phetho ya gore ke ditaelo dife tšeo di bego di swanetše go latelwa ke bohle ka phuthegong ya Bokriste. Ba ile ba fihlelela phetho e rego: “Moya o mokgethwa le rena re bone e le mo go swanetšego gore re se ke ra le okeletša boima bjo bongwe, ge e se dilo tše tšeo di nyakegago, gore le dule le ila dilo tšeo di hlabetšwego medimo ya diswantšho le madi le tše di tlimilwego [tša tlogelwa di na le madi nameng] le bootswa.” (Ditiro 15:28, 29; 21:25) Ka gona re swanetše go ‘dula re ila madi.’ Mahlong a Modimo, go dira ga rena bjalo go bohlokwa go swana le ge re phema borapedi bja medimo ya diswantšho le boitshwaro bjo bo gobogilego bja tša botona le botshadi.
13. Bontšha lebaka leo ka lona taelo ya gore go ilwe madi e akaretšago tšhelo ya madi.
13 Na taelo ya gore go ilwe madi e akaretša le tšhelo ya madi? Ee. Ka mohlala: A re re ngaka e go botša gore o tlogele go diriša dino tše di tagago. Na seo se tla bolela feela gore ga se wa swanela go nwa bjala eupša o ka fo bo hlabelwa ditšhikeng tša gago? Ga go bjalo le gatee! Ka mo go swanago, go ila madi go bolela go se a tšhele mebeleng ya rena le gatee. Ka gona taelo ya gore re ile madi e bolela gore re ka se dumelele le ge e ka ba mang gore a tšhele madi ditšhikeng tša rena.
14, 15. Ge e ba dingaka di bolela gore Mokriste o swanetše go tšhelwa madi, o tla arabela bjang, gomme ka baka la’ng?
14 Go thwe’ng ge e ba Mokriste a gobetše kudu goba go nyakega go buiwa mo gogolo? A re re dingaka di bolela gore o swanetše go tšhelwa madi ge e ba go se bjalo o tla hwa. Ke therešo gore Mokriste a ka se nyake go hwa. Ka boiteko bja go leka go boloka mpho e bohlokwa e tšwago go Modimo ya bophelo, o tla amogela mehuta e mengwe ya kalafo yeo e sa akaretšego go dirišwa gampe ga madi. Ka gona, o tla tsoma go hlokomelwa mo go bjalo ga tša kalafo ge e ba seo se kgonega e bile a tla amogela mekgwa e fapa-fapanego yeo e ka dirišwago go e na le madi.
15 Na Mokriste o be a ka roba molao wa Modimo e le feela gore a phele ka nako e teletšana tshepedišong ye ya dilo? Jesu o itše: “Mang le mang yo a nyakago go phološa moya [goba, bophelo] wa gagwe o tla o loba; eupša mang le mang yo a lobago moya wa gagwe ka baka la-ka, o tla o hwetša.” (Mateo 16:25) Ga re nyake go hwa. Eupša ge e ba re kile ra leka go phološa bophelo bja rena bja gona bjale ka go roba molao wa Modimo, re tlo ba kotsing ya go lahlegelwa ke bophelo bjo bo sa felego. Ka gona, ke gabohlale gore re bote go loka ga molao wa Modimo, re e-na le kgodišego e feletšego ya gore ge re e-hwa ka lebaka le ge e le lefe, Monei-Bophelo wa rena o tla re gopola ka tsogo gomme a re bušetše mpho e bohlokwa kudu ya bophelo.—Johane 5:28, 29; Ba-Hebere 11:6.
16. Ke’ng seo bahlanka ba Modimo ba se kgethago ka go tia ge e le mabapi le madi?
16 Lehono, bahlanka ba botegago ba Modimo ba kgetha ka go tia go latela tlhahlo ya gagwe ge e le mabapi le madi. Ba ka se ke ba a ja le ge e ka ba ka tsela efe. E bile ba ka se amogele madi e le ka mabaka a tša kalafo. * Ba kgodišegile gore Mmopi wa madi o tseba seo se lego kaone kudu bakeng sa bona. Na o dumela gore o a tseba?
TIRIŠO E NNOŠI E SWANETŠEGO YA MADI
17. Isiraeleng ya bogologolo, tirišo e tee feela ya madi yeo e bego e amogelega go Jehofa Modimo ke efe?
17 Molao wa Moše o be o gatelela tirišo e tee feela e swanetšego ya madi. Mabapi le borapedi bjo bo bego bo nyakega bakeng sa ba-Isiraele ba bogologolo, Jehofa o ile a laela gore: “Bophelô bya mmele bo mo mading; ôna ke Le neetše xore e bê a xo Le dirêla poêlanyô mo aletareng; ka xobane madi ké ôna a kxônaxo xo dira poêlanyô.” (Lefitiko 17:11) Ge ba-Isiraele ba be ba dirile sebe, ba be ba ka hwetša tebalelo ka go neela phoofolo le gore madi a mangwe a yona a bewe aletareng ka tabarenakeleng goba ka tempeleng ya Modimo yeo e ilego ya dirišwa ka morago. Tirišo feela e swanetšego ya madi e be e le dihlabelong tše bjalo.
18. Ke mehola le ditšhegofatšo dife tšeo re ka di hwetšago go tšwa mading a tšholotšwego a Jesu?
18 Bakriste ba therešo ga ba ka tlase ga Molao wa Moše, ka gona ga ba neele ka dihlabelo tša diphoofolo le go bea madi a diphoofolo aletareng. (Ba-Hebere 10:1) Lega go le bjalo, go dirišwa ga madi aletareng mehleng ya Isiraele ya bogologolo go be go šupa e sa le pele sehlabelong se bohlokwa sa Morwa wa Modimo, Jesu Kriste. Ka ge re ithutile go Kgaolo 5 ya puku ye, Jesu o ile a gafa bophelo bja gagwe bakeng sa rena ka go dumelela gore madi a gagwe a tšhollwe e le sehlabelo. Ka morago o ile a rotogela legodimong gomme a neela ka bohlokwa bja madi a gagwe a tšholotšwego go Modimo, a dira bjalo gatee ya ba moka. (Ba-Hebere 9:11, 12) Seo se ile sa thea motheo wa go lebalelwa ga dibe tša rena gomme sa re bulela tsela ya go hwetša bophelo bjo bo sa felego. (Mateo 20:28; Johane 3:16) Go dirišwa mo go bjalo ga madi go itlhatsetše go le bohlokwa kudu gakaakang! (1 Petro 1:18, 19) Ke feela ka go ba le tumelo moholeng wa madi a tšholotšwego a Jesu moo re ka hwetšago phološo.
19. Ke’ng seo re swanetšego go se dira gore re ‘hlweke mading a batho bohle’?
19 Re leboga Jehofa Modimo kudu gakaakang ka baka la mpho e lerato ya bophelo! Le gona na seo ga se sa swanela go re tutueletša go botša ba bangwe ka sebaka sa go hwetša bophelo bjo bo sa felego motheong wa go ba le tumelo sehlabelong sa Jesu? Go tshwenyega ka maphelo a magagabo rena ka tsela e swanago le yeo Modimo a tshwenyegago ka yona go tla re šušumeletša go dira se ka go fagahla le ka phišego. (Hesekiele 3:17-21) Ge e ba re phetha boikarabelo bjo ka mafolofolo, re tla kgona go bolela go swana le ka tsela yeo Paulo a ilego a bolela ka gona gore: “Ke hlwekile mading a batho bohle, gobane ga se ka lesa go le botša keletšo ka moka ya Modimo.” (Ditiro 20:26, 27) Go botša batho ka Modimo le merero ya gagwe ke tsela e botse ya go bontšha gore re tšeela bophelo le madi godimo kudu.
^ ser. 16 Mabapi le tsebišo ka mekgwa e mengwe e ka dirišwago go e na le tšhelo ya madi, bona matlakala 13-17 a poroutšha e rego Madi a ka Phološa Bjang Bophelo bja Gago? yeo e gatišitšwego ke Dihlatse tša Jehofa.


text:
Na o Phela ka go Dumelelana le Dilo Tšeo di Ngwadilwego?
“Dilo tše . . . di ngwaletšwe go ba temošo go rena bao re fihletšwego ke bofelo bja mehla ye.”—1 BAKOR. 10:11.
DIKOPELO: 11, 61
1, 2. Ke ka baka la’ng re tlo ithuta ka mehlala ya dikgoši tše nne tša Juda?
GE O ka bona motho a thelela tseleng gomme a wa, na wena o ka se itlhokomele ge o sepela tseleng yeo? Ge re ka ithuta mehlaleng ya batho ba bangwe, seo se ka re thuša gore re se dire diphošo tša go swana le tša bona. Re ka dira se se swanago tirelong ya rena go Jehofa. Re ka ithuta dithuto tša bohlokwa diphošong tša batho ba bangwe, go akaretša le bao ba lego ka Beibeleng.
2 Dikgoši tše nne tša Juda tšeo re boletšego ka tšona sehlogong se se fetilego, di ile tša hlankela Jehofa ka pelo e feletšego. Lega go le bjalo, di ile tša dira diphošo tše dikgolo. Re ka ithuta’ng mohlaleng wa tšona, gomme rena re ka phema bjang diphošo tšeo di di dirilego? Go naganišiša ka mehlala ya dikgoši tše go tla re thuša gore re holwe ke dilo tšeo di ngwadilwego e sa le pele go re ruta.
GO ITSHEPA GO TLA RE TSENYA MATHATENG
3-5. (a) Le ge Asa a be a hlankela Jehofa ka pelo e feletšego, o ile a lebeletšana le bothata bofe? (b) Ke’ng seo se ka bago se dirile gore Asa a ithekge ka batho ge kgoši Baasha a be a tlo lwa le Juda?
3 Sa pele, anke re ithuteng ka mohlala wa Asa gomme re boneng kamoo Lentšu la Modimo le ka re thušago ka gona. Asa o ile a ithekga ka Jehofa ge madira a Baethiopia a milione a be a tlo lwa le Juda; eupša ga se a ka a ithekga ka Jehofa ge kgoši ya Isiraele e lego Baasha e thoma go tiiša motse wa Rama, e lego motse woo pušo ya Asa e bego e goma go wona. (2 Dikor. 16:1-3) Lebakeng leo, Asa o ile a itshepa gomme a reka Kgoši ya Siria e lego Bene-hadada gore e hlasele kgoši Baasha. Na leano la Asa le ile la atlega? Beibele e re: “Ya re gateetee ge Baasha a ekwa ka seo, kapejana a lesa go tiiša Rama gomme a kgaotša modiro wa gagwe.” (2 Dikor. 16:5) Ka gona, leano la Asa le ile la bonagala le atlegile.
4 Lega go le bjalo, Jehofa o ile a lebelela bjang seo Asa a se dirilego? Jehofa o ile a romela mmoleledi wa gagwe e lego Hanani gore a yo kgalemela Asa ka ge a se a ithekga ka yena. (Bala 2 Dikoronika 16:7-9.) Hanani o ile a re go Asa: “Go tloga bjale go ya pele o tla welwa ke dintwa.” Ke therešo gore Baasha o ile a tlogela go tiiša motse wa Rama; eupša Asa le setšhaba sa gagwe ba ile ba welwa ke dintwa mengwageng ka moka ya pušo ya gagwe.
5 Ka ge re ithutile sehlogong se se fetilego, Modimo o ile a hlahloba pelo ya Asa gomme a hwetša gore o mo hlankela ka pelo e feletšego. (1 Dikg. 15:14) Modimo o ile a bona Asa a mo kwa ka pelo ka moka, e bile a phela ka go dumelelana le melao ya gagwe. Lega go le bjalo, o ile a swanelwa ke go buna seo a bego a se bjetše. Ge Baasha a be a tlo lwa le Asa, ke’ng seo se dirilego gore Asa a itshepe le go tshepa Bene-hadada, go e na le gore a tshepe Jehofa? Na go ka direga gore o ile a ipotša gore go ba bohlale ntweng goba go thušana le kgoši e nngwe go tla mo thuša kutšwanyana go feta go ithekga ka Modimo? Goba na go ka direga gore o ile a newa keletšo e fošagetšego gomme a e latela?
6. Re ka ithuta’ng phošong ya Asa? Hlalosa.
6 Na pego ye ya Asa e tla re tutueletša gore re hlahlobe tsela yeo re hlankelago Jehofa ka yona? Ge re wetšwe ke mathata a magolo, go ka ba bonolo gore re bone bohlokwa bja go ithekga ka Jehofa. Eupša re dira’ng ge re lebeletšane le mathata a manyenyane a letšatši le letšatši? Na re ithekga ka bohlale bja rena gomme ra leka go itharollela wona? Goba na re tsoma melao ya motheo ya Beibele gomme ra e diriša, ka go re’alo ra bontšha gore re ithekga ka Jehofa ge re rarolla mathata? Ka mohlala, ka dinako tše dingwe lapa la geno le ka go ganetša go ya dibokeng goba kopanong. Na o tla kgopela Jehofa gore a go hlahle le go go thuša go bona tsela e kaone ya go rarolla bothata bjoo? Goba go thwe’ng ge e ba o ka felelwa ke mošomo, gomme o thatafalelwa ke go hwetša o mongwe? Ge o o hwetša, na o tla botša mohiri wa gago gore o ya dibokeng beke e nngwe le e nngwe? Go sa šetšwe gore re lebeletšane le bothata bofe, re swanetše go dira seo mopsalme a se boletšego ge a be a re: “Lahlela tsela ya gago go Jehofa, o ithekge ka yena, gomme yena o tla go thuša.”
GO GWERANA LE BATHO BA BABE GO KA GO KGOMA BJANG?
7, 8. Jehoshafate o ile a dira diphošo dife, gona mafelelo e bile afe? (Bona seswantšho seo se lego mathomong a sehlogo.)
7 Go thwe’ng ka morwa wa Asa e lego Jehoshafate? O be a na le dika tše dintši tše dibotse. Ka ge a ile a ithekga ka Modimo, o ile a dira dilo tše dintši tše dibotse. Lega go le bjalo, le yena o ile a dira diphošo. Ka mohlala, o ile a dumelela gore morwa wa gagwe a nyalane le morwedi wa Kgoši Ahaba yo mobe, yo a bego a buša mmušong wa ka leboa. Lebakeng le lengwe, moporofeta Mikaya o ile a lemoša Jehoshafate gore a se ke a thuša Ahaba go yo lwa le Baasiria, eupša o ile a no ya le yena. Ntweng yeo, Jehoshafate o ile a phonyoga ka lešobana la nalete. Ka morago ga ntwa yeo, o ile a boela Jerusalema. (2 Dikor. 18:1-32) Ka baka la phošo yeo a e dirilego, moporofeta Jehu o ile a mmotšiša gore: “A ba kgopo ba swanetše go newa thušo? Le gona a o rata bao ba hloilego Jehofa?”
8 Na Jehoshafate o ile a ithuta se sengwe tiragalong yeo? Gaešita le ge a ile a tšwela pele a leka go hlankela Jehofa ka mafolofolo, go bonagala a se a ithuta selo segwereng sa gagwe le Ahaba le mantšung ao Jehu a mmoditšego wona. Jehoshafate o ile a dira phošo e nngwe ka go gwerana le motho yo mongwe gape. O ile a gwerana le lenaba la Modimo e lego Kgoši Ahasia, yoo e bego e le morwa wa Ahaba. Jehoshafate le Ahasia ba ile ba dira dikepe, tšeo mafelelong di ilego tša robega, gomme tša se phethe mošomo wo ba bego ba o rerile.
9. Go gwerana le batho ba babe go ka re tlišetša mathata afe?
9 Go bala ka dilo tšeo di diragaletšego Jehoshafate go swanetše go re tutueletša go hlahloba maphelo a rena. Ke ka baka la’ng re re’alo? Ke therešo gore Jehoshafate e be e le kgoši ya go loka. O ile a dira se se lokilego gomme a “[tsoma] Jehofa ka pelo ya gagwe ka moka.” (2 Dikor. 22:9) Lega go le bjalo, ga se a ka a tšhabela ditlamorago tša go gwerana le batho ba babe. Gopola seema sa Beibele se se rego: “Yo a sepelago le ba bohlale o tla hlalefa, eupša yo a gweranago le ditlaela o tla tshereana.” (Die. 13:20) Le rena re ka ba re leka go thuša batho bao ba thabelago gore e be Dihlatse. Eupša go gwerana ga Jehoshafate le Ahaba go sa hlokagale, go nyakile go mo tloša ’tšatšing. Ka gona ge re ka gwerana go sa hlokagale le batho bao ba sa hlankelego Jehofa, re tla tsena mathateng.
10. (a) Re ka ithuta’ng go Jehoshafate ka go tsena lenyalong? (b) O swanetše go dula o gopola’ng ge o na le bothata bja go gwerana le batho ba babe?
10 Re ka ithuta thuto efe ya bohlokwa go seo se diragaletšego Jehoshafate? Mokriste a ka thoma go ratana le motho yo a sa ratego Jehofa ka gobane a nagana gore ga a hwetše molekane yo a mo swanetšego ka phuthegong. Goba Mokriste a ka tsena lenyalong feela ka gobane ba leloko bao e sego Dihlatse ba re o tla ba kgope goba lefetwa. Go oketša moo, ba bangwe ba ka ikwa go swana le kgaetšedi yo mongwe yo a ilego a re: “Ka moka ga rena re bopilwe re nyaka go nyala goba go nyalwa.” Mokriste o swanetše go dira’ng ge a le boemong bjo? Go naganišiša ka seo se diragaletšego Jehoshafate go ka mo thuša. Gantši Jehoshafate o be a nyaka tlhahlo go Modimo. (2 Dikor. 18:4-6) Eupša go ile gwa direga’ng ge a be a thoma go gwerana le Ahaba, yoo a bego a sa rate Jehofa? Jehoshafate nkabe a ile a gopola gore mahlo a Jehofa a lebeletše bao ba mo hlankelago ka pelo e feletšego gore a ba thuše. Le lehono, mahlo a Modimo a “lebeletše gohle lefaseng ka moka” e bile o dula a loketše go re ‘bontšha matla a gagwe.’ (2 Dikor. 16:9) O kwešiša maemo a rena e bile o a re rata. Na o na le tumelo ya gore Modimo o tla go nea seo o se hlokago, e lego lenyalo? Kgodišega gore mafelelong o tla dira bjalo!
O SE KE WA DUMELELA PELO YA GAGO E IKGOGOMOŠA
11, 12. (a) Hesekia o ile a utolla bjang seo se bego se le ka pelong ya gagwe? (b) Ke ka baka la’ng Modimo a ile a se galefele Hesekia?
11 Selo se sengwe seo re ka ithutago sona go Hesekia se mabapi le dipelo tša rena. Lebakeng le lengwe, Mohlahlobi wa dipelo o ile a utolla seo se bego se le ka pelong ya Hesekia. (Bala 2 Dikoronika 32:31.) Ge Hesekia a be a babja kudu, Modimo o ile a mo nea seka sa gore o tla fola, e lego moriti wo o bego o boetše morago. Go bonagala dikgošana tša Babilona di ile tša romela baromiwa gore ba yo botšiša kgoši Hesekia ka seka seo. (2 Dikg. 20:8-13; 2 Dikor. 32:24) Ka morago ga gore Modimo a mo ‘tlogele,’ Hesekia o ile a utolla seo se bego se le ka pelong ya gagwe ka go bontšha Bababilona “ntlo ya gagwe ka moka ya matlotlo.” Tiro ye ya bošilo e ile ya utolla ‘tšohle tšeo di bego di le ka pelong ya Hesekia.’
12 Beibele ga e re botše gore ke eng seo se dirilego gore pelo ya Hesekia e ikgogomoše. Na e ile ya ikgogomoša ka gobane a be a fentše Baasiria, goba ka gobane Modimo a ile a mo fodiša ka mohlolo? Goba na e ile ya ikgogomoša ka ge a be a na le “mahumo a mantši kudu le letago le legolo kudu”? Go sa šetšwe gore boemo e be e le bofe, ka ge Hesekia a ile a ikgogomoša, “ga se a ka a leboga dilo tšeo a ilego a holwa ka tšona.” A tiro e nyamišago gakaakaang! Le ge Hesekia a ile a lopa Modimo gore a gopole gore o mo hlanketše ka pelo e feletšego, ka nakwana o ile a mo senyetša. Lega go le bjalo, ka morago “Hesekia o ile a ikokobetša,” gomme yena le setšhaba sa gagwe ba se welwe ke kgalefo ya Modimo.
13, 14. (a) Ke neng moo Jehofa a ka re ‘tlogelago gore a re leke’? (b) Re swanetše go dira’ng ge re retwa ka dilo tšeo re di dirilego?
13 Go bala pego ya Hesekia le go naganišiša ka yona go ka re hola bjang? Gopola gore boikgogomošo bja Hesekia bo ile bja bonagala gateetee ka morago ga gore Jehofa a fenye kgoši Sanheribe le gore a mo fodiše. Go thwe’ng ka rena? Ge e ba re kgonne go dira selo se itšego, na go ka direga gore Jehofa o ‘re tlogetše gore a re leke,’ e le gore seo se lego ka dipelong tša rena se tšwelele nyanyeng? Ka mohlala, ngwanabo rena a ka ba a šomile ka thata go lokišeletša polelo le go e nea pele ga batho ba bantši. Ka morago ga polelo, ba bantši ba ka tla go yena gore ba mo leboge. Na o tla arabela bjang ge a retwa?
14 Ge batho ba re reta, re swanetše go dira seo se bolelwago ke mantšu a Jesu ao a rego: “Ge le dirile dilo ka moka tše le di abetšwego le re: ‘Ga re bahlanka ba selo. Seo re se dirilego ke seo re bego re swanetše go se dira.’” (Luka 17:10) Gaešita le tabeng ye ya go retwa, re ka ithuta go tšwa phihlelong ya Hesekia. Ka ge a “se a ka a leboga dilo tšeo a ilego a holwa ka tšona,” o ile a bontšha gore o na le boikgogomošo. Go naganišiša ka dilo tšeo Modimo a re diretšego tšona go tla re thuša gore re pheme seka se seo a se hloilego. Re swanetše go iša theto go Jehofa. Ke yena a re thekgago ka Mangwalo a gagwe a Makgethwa le ka moya wa gagwe o mokgethwa.
NAGANIŠIŠA PELE O DIRA DIPHETHO
15, 16. Ke’ng seo se ilego sa dira gore Josia a feleletše a bolailwe?
15 Sa mafelelo, re hwetša temošo efe go seo se diragaletšego Kgoši ya go loka e lego Josia? Nagana ka seo se ilego sa dira gore a fenywe ntweng le go bolawa. (Bala 2 Dikoronika 35:20-22.) Josia o ile “a tšwa” gore a yo lwa le Kgoši ya Egipita e lego Neko, gaešita le ge kgoši yeo e ile ya mmotša gore ga e lwe le yena. Beibele e re mantšu a Neko a be a ‘etšwa molomong wa Modimo.’ Eupša go re’ng Josia a ile a tšwa a yo lwa le Neko? Beibele ga e re botše.
16 Lega go le bjalo, Josia o be a tla tseba bjang gore mantšu a Neko a be a etšwa go Jehofa? Nkabe a ile a botšiša Jeremia, yoo e bego e le yo mongwe wa baporofeta ba Jehofa ba botegago. (2 Dikor. 35:23, 25) Eupša ga go na moo Beibele e re botšago gore o ile a dira bjalo. Le gona Neko o be a iphetela a lebile Karakemishi gore a yo lwa le “ba ntlo e nngwe,” e sego go yo lwa le Jerusalema. Go feta moo, leina la Modimo le be le sa akaretšwe, ka gobane Neko o be a sa roge Jehofa goba batho ba gagwe. Ka gona e be le bošilo gore Josia a lwe le Neko. Na re bona seo re ithutago sona tabeng ye? Re ithuta gore ge re lebeletšane le bothata bjo itšego, re ipotšiše pele gore Jehofa o be a ka nyaka re dira eng.
17. Ge re welwa ke bothata, ke’ng seo se ka re thušago go phema go dira phošo yeo Josia a e dirilego?
17 Ge re welwa ke bothata, re swanetše go naganišiša pele gore ke melao efe ya motheo ya Beibele yeo e ka re thušago gomme re e diriše gabotse. Mabakeng a mangwe, re ka swanelwa ke go kgopela thušo go bagolo. Re ka ba re naganišišitše ka seo re šetšego re se tseba ka bothata bjoo, e bile re ka ba re dirile nyakišišo dikgatišong tša rena. Lega go le bjalo, go ka ba go na le melao e mengwe ya motheo ya Beibele yeo re ka swanelwago ke go e ela hloko, yeo mogolo yo a itšego a ka re thušago go naganišiša ka yona. Ka mohlala, nagana ka kgaetšedi yo a tsebago gore o na le boikarabelo bja go bolela ditaba tše dibotse. (Dit. 4:20) Eupša a re re o nyaka go ya tšhemong ka letšatši le itšego, eupša monna wa gagwe yo e sego Hlatse o nyaka gore a dule ka gae. Monna yoo o mmotša gore ke kgale ba sa fetše nako ba le gotee, gomme a ka rata gore ba dire selo se itšego ba le gotee. Kgaetšedi yo a ka naganišiša ka melao ya motheo ya Beibele yeo e ka mo thušago boemong bjoo, go swana le yeo e rego re kwe Modimo le go dira batho barutiwa. (Mat. 28:19, 20; Dit. 5:29) Eupša o swanetše gore gape a naganišiše ka mangwalo ao a rego mosadi o swanetše go ikokobeletša monna wa gagwe le go dira dilo ka tekatekano. (Baef. 5:22-24; Bafil. 4:5) Na morero wa monna yoo ke go no šitiša kgaetšedi gore a se ke a ya tšhemong, goba na o no mo kgopela gore a dire selo se itšego le yena letšatšing leo feela? Re swanetše go ba le tekatekano ge re dutše re katanela go dira thato ya Modimo le go ba le letswalo le lebotse.
DULA O HLANKELA JEHOFA KA PELO E FELETŠEGO GOMME O THABE
18. O ka holwa bjang ke go naganišiša ka mehlala ya dikgoši tše nne tšeo re boletšego ka tšona sehlogong se?
18 Ka ge re sa phethagala, le rena ka dinako tše dingwe re ka dira diphošo tša go swana le tša dikgoši tše nne tšeo re boletšego ka tšona. Sa pele, re ka tshepa bohlale bja rena re sa lemoge, sa bobedi, re ka gwerana le batho ba babe, sa boraro, re ka ikgogomoša, goba sa bone, re ka dira diphetho ntle le go ipotšiša pele gore Jehofa o be a ka nyaka re dira eng. Ruri re leboga Jehofa ge a bona dika tša rena tše dibotse, go swana le ge a ile a dira bjalo go dikgoši tšeo tše nne! Le gona Jehofa o a bona gore re mo rata kudu le gore re nyaka go mo hlankela ka pelo ka moka. Ke ka baka leo a re neilego mehlala yeo e ka re thušago gore re se dire diphošo tše dikgolo. Anke re naganišišeng ka mehlala ye ya ka Beibeleng e bile re leboge gore Jehofa o re neile yona!